**ПРОТОКОЛ ОТ ТРЕТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 16 декември 2019 година, начало 9:00 часа**

От общо 51 общински съветници присъстваха 49, отсъстваха: Биляна Кирова и д-р Теодора Константинова. Заседанието беше открито и ръководено от Иво Пазарджиев – Председател на Общински съвет – Русе .

**Г-н Иво Пазарджиев**: Уважаеми колеги, моля общинските съветници и администрацията да заемат местата си. Преди да започнем имаме изненада от учениците от ОУ „Христо Смирненски“ в кв. Долапите, които са дошли да ни поздравят, каня ги да влязат в залата. Заповядайте, коледари от училището.

*Поздравление от коледарите от ОУ „Христо Смирненски“, кв. Долапите.*

 **Г-н Иво Пазарджиев**: Благодарим на децата и на учителите от ОУ „Христо Смирненски“, кв. Долапите. Сега предлагам да започнем нашата работа с проверка на кворума, системата е стартирана, моля да се регистрират общинските съветници. 48 души са се регистрирали, 49 всъщност, имаме необходимия кворум да започнем нашата работа. Откривам заседанието. Започваме с дискусии по дневния ред. На вашето внимание е предложен от председателския съвет дневен ред с 33 точки, точката питания на общински съветници отпада, тъй като няма внесени питания до момента, така че 32 точки е дневния ред. Има постъпило заявление от Мариян Димитров, относно изказване отправено към кмета на Община Русе, Общински съвет – Русе на основание чл. 86, ал. 1 от Правилника за организация и дейността на Общински съвет – Русе – „Уважаеми господин Председател заявявам, че желая на 16.12.2019 г. на заседанието на Общински съвет – Русе да отправя изказване към кмета на Община Русе Пенчо Милков и Общинските съвет – Русе, относно концесията на СК „Дунав“. За по-голяма яснота при изказването ми ще използвам видеоматериали.“ Това заявление, тъй като е внесено след председателския съвет ще го подложа на гласуване дали да влезе като последна точка, когато са изказванията на граждани. Има ли други предложения по дневния ред? Не виждам по дневният ред някакви предложения и изказвания, подлагам на гласуване първо предложението за Мариян Димитров, изказването му да бъде добавено като 33 точка в дневния ред. Моля, да гласувате.

**КВОРУМ – 48. С 45 гласа „за”, 2 „против” и 1 „въздържали се” се прие предложението.**

 **Г-н Иво Пазарджиев:** Сега. подлагам на гласуване дневният ред като цяло. Моля да стартираме системата. Преди да започнем с ... ( коментар от зала не се чува ) 48 „за“, 49 – Станимир Станчев и Милко Борисов гласуват ръчно. ( коментар от зала не се чува ) Валери Иванов, извинявам се.

**Ръчно гласували:**

**Г-н Валери Иванов – „за“;**

**Г-н Станимир Станчев – „за“.**

**КВОРУМ – 49. С 49 гласа „за”, 0 „против” и 0 „въздържали се” се прие**

**ДНЕВЕН РЕД:**

1. **К.Л. 10** Предоставяне безвъзмездно за управление на недвижим имот – публична общинска собственост, намиращ се в гр. Русе, кв. „Долапите“
2. **К.Л. 11** Учредяване безвъзмездно право на ползване върху част от недвижим имот – частна общинска собственост, намиращ се в гр. Русе, Източна промишлена зона, ул. „Потсдам“№1
3. **Вх. №694/04.12.2019 г.** Предоставяне безвъзмездно за управление на недвижим имот – частна общинска собственост, намиращ се в гр. Русе, на Агенция за социално подпомагане за нуждите на Дирекция „Социално подпомагане“ – Русе
4. **К.Л. 13** Откриване на процедура за провеждане на публичен търг с явно наддаване за учредяване на възмездно право на строеж за изграждане на два броя гаражи върху имот – частна общинска собственост, намиращ се в град Русе, кв. „Дружба 3“, ул. „ Никола Й. Вапцаров“
5. **К.Л. 14** Откриване на процедура за провеждане на публичен търг с явно наддаване за продажба на недвижим имот – частна общинска собственост, кв. 8 по регулационния план на село Басарбово, ЕКАТТЕ 02796, Община Русе
6. **К.Л. 15** Съгласие за продажба на общински терен от 28 кв.м. по улична регулация, приобщен към УПИ I-63 в кв. 7 по регулационния план на село Сандрово, ЕКАТТЕ 65348, Община Русе
7. **К.Л. 16** Съгласие за продажба на общински терен от 13,70 кв.м. по улична регулация, приобщен към УПИ I-1061 в кв. 717 по регулационния план на град Русе
8. **К.Л. 17** Съгласие за продажба на общински терен от 124 кв.м. по улична регулация, приобщен към УПИ I-1260 в кв. 275  по регулационния план на град Русе
9. **К.Л. 18** Съгласие за обезщетяване наследниците на Христо Стоянов Мойсев с недвижими имоти, представляващи земеделски земи с идентификатори 63427.40.14 по Кадастралната карта и кадастралните регистри /КККР/ на град Русе, местност „Кадишева нива“ и 63427.46.16 по КККР на град Русе, местност „Налчеджи бюлюк“, землище на град Русе, съгласно чл. 45ж от ППЗСПЗЗ, във връзка с чл. 10б, ал. 1 от ЗСПЗЗ и §27, ал. 2, т. 3 от ПЗР към ЗИД ЗСПЗЗ
10. **К.Л. 19** Откриване на процедура за провеждане на публичен търг с явно наддаване за продажба на недвижим имот – частна общинска собственост, намиращ се в землището с. Николово, Община Русе, местност „Дрибак 6“
11. **К.Л. 20** Откриване на процедура за провеждане на публичен търг с явно наддаване за продажба на недвижим имот – частна общинска собственост, намиращ се в гр. Русе, местност „Ломски отдел“
12. **К.Л. 21** Продажба на недвижим имот – частна общинска собственост, находящ се в гр. Русе, ж.к. „Дружба 2“, ул.  „Йосиф Дайнелов“№11 по реда на чл. 35, ал. 3 от ЗОС
13. **К.Л. 27** Съгласие за продажба на общински терени от 19,50 кв. м. и 8,30 кв.м. по улична регулация, приобщен към УПИ III-985 в кв. 122 по регулационния план на кв. „Средна кула“, град Русе
14. **К.Л. 8** Провеждане на публичен търг с явно наддаване за отдаване под наем за срок от пет години на части от терени – публична общинска собственост за разполагане на рекламно-информационни елементи с площ над 3,00 кв.м. на територията на гр. Русе
15. **К.Л. 9** Провеждане на публичен търг с явно наддаване за отдаване под наем на обекти – общинска собственост в организиран Мартенски базар
16. **К.Л. 24** Информация за изменение на Бюджета на Община Русе към 30.09.2019 година
17. **К.Л. 22** Корекция на Бюджета на Община Русе за 2019 година
18. **К.Л. 23** Допълване на списъка на лицата и длъжностите, имащи право на транспортни разходи, съгласно чл. 36, ал. 1 от ПМС № 344/21.12.2018 г. от Бюджет 2019 година, утвърден с Решение на Общински съвет №1060, прието с Протокол № 42/05.02.2019 г. – Приложение №18
19. **К.Л. 12** Промяна в състава на Управителния съвет на Фондация „Русе – град на свободния дух
20. **К.Л. 25** Членство на Община Русе в сдружение по смисъла на ЗЮЛНЦ Сдружение с нестопанска цел „Регионален иновационен център по ИКТ за интелигентно и устойчиво развитие
21. **К.Л. 26** Членство на Община Русе в сдружение по смисъла на ЗЮЛНЦ Сдружение с нестопанска цел РИЦ „Иновативен растеж“
22. **К.Л. 28** Решение за даване на съгласие Община Русе да кандидатства с проектно предложение по покана „Изграждане на младежки центрове“, Програма „Местно развитие, намаляване на бедността и подобрено включване на уязвими групи“, съфинансирана от Финансовия механизъм на Европейското икономическо пространство 2014-2021 г., както и да поеме ангажимент за осигуряване на устойчивост
23. **К.Л. 29** Програма за развитие на читалищната дейност в Община Русе през 2020 г.
24. **К.Л. 1** Промяна на Приложение №2 от Правилника за дейността на ОП „Спортни имоти“
25. **К.Л. 30** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.169.575, находящ се в местността „Гълъбец“,гр. Русе
26. **К.Л. 31** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.150.754, находящ се в местността „Караманлийка“, гр. Русе
27. **К.Л. 2** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.313.100, находящ се в местността „Караач“, гр. Русе
28. **К.Л. 3** Даване на Разрешение за изработване на проект за подробен устройствен план – план за застрояване на поземлени имоти с идентификатори 47336.10.331 и 47336.10.70, находящи се в местността „Вехтите лозя“, в землището на гр. Мартен, Община Русе
29. **К.Л. 4** Даване на Разрешение за изработване на проект за подробен устройствен план – план за застрояване на поземлен имот с идентификатор 02796.17.7, находящ се в землището на с. Басарбово, Община Русе в местността „БРАНЗАЛАНА“
30. **К.Л. 5** Даване на Разрешение за изработване на проект за подробен устройствен план – план за застрояване на поземлен имот с идентификатор 02796.17.56, находящ се в землището на с. Басарбово, Община Русе в местността „БРАНЗАЛАНА“
31. **К.Л. 6** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.154.54, находящ се в местността „Хайдук дере“, гр. Русе
32. **К.Л. 7** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.152.232, находящ се в местността „Нови Халваджи“, гр. Русе
33. Изказване на Мариян Димитров с вх. №712/12.12.2019 г.

**Г-н Иво Пазарджиев:** Преди да започнем с първа точка от дневния ред има постъпило заявление от Асен Даскалов, председател на група общински съветници Патриотите – ВМРО, относно изказване от името на група съветници. От името на групата ще се изкаже Пламен Цветков. Заповядайте, господин Цветков.

**Г-н Пл. Цветков**: Уважаеми господин Председател, колеги общински съветници, уважаеми господин Кмете, уважаеми заместник-кметове, от името на група изказването е относно изграждане на сепарираща инсталация. Съгласно Закона за управление на отпадъците, Наредбата за реда и начина на изчисляване и определяне на размера на обезпеченията и отчисленията, изисквани при депониране на отпадъци, от 19 декември 2013 г. и Програма за управление на отпадъците на Община Русе, размера на отчисленията по чл.64 от Закона за управление на отпадъците при не постигане на целите, а именно намаляване на количеството на депонираните отпадъци и тяхното рециклиране и оползотворяване, през годините от 2014-та до 2020-та година, сумата нараства както следва на тон депонирани отпадъци: 2014 – 22 лв.; 15-та – 28 лв.; 16-та – 36 лв.; 17-та – 40 лв.; 18-та – 45 лв.; 19-та – 57 лв. и 2020 – 95 лв. Средногодишно, жителите на Община Русе депонират на регионалното депо за отпадъци около 67 000 тона. Това означава, че през идната година нашата община би трябвало да внесе отчисления по 95 лв на тон, по банкова сметка за чужди средства на РИОС – Русе , на чиято територия се намира депото в размер на 6 365 000 лв. По Ваша информация, господин Кмете, изнесена в медиите, в началото на Вашия мандат преди близо месец натрупаните средства от отчисления през последните години, до момента възлизат на приблизително 17 000 000 лв. В законът е записано, че натрупаните средства се разходват за дейности по изграждане на нови съоръжения за третиране на битови и строителни отпадъци, осигуряващи изпълнение на общините на изискванията на закона и подзаконовите нормативни актове по прилагането му. Средствата могат да бъдат разходвани за извършване на последващи разходи, свързани с изградените съоръжения и инсталации за оползотворяване на отпадъци. Също така, Вие изнесохте информация в русенските медии, че е необходимо вдигането на данък върху МПС, за да се покрие дефицита от близо 5 000 000 лв. в бюджета на община Русе за 2020 г., изчислен от общинска администрация. Впоследствие Вие обявихте, че се отказвате от това ваше намерение. Ние от ВМРО считаме за недопустимо увеличаването на един данък, който да се използва за други цели, освен за това, за което е предназначен, а именно за изграждане на пътищата в общината. От тогава до сега измина близо месец и гражданите на община Русе са в неведение как общинска администрация ще се справи с проблема с непрекъснато увеличение на отчисленията към РИОС – Русе и увеличението на бюджетния дефицит. Само за идната година, отчисленията към РИОСВ възлизат на повече от 6 000 000 лв. Ние от ВМРО очаквахме от Вас, още на тази сесия да изнесете информация, която да успокои русенци, след Вашите първоначални изявления и намерения. За съжаление това не се случи. През годините от групата на ВМРО сме отправяли многократни питания в Общинския съвет, какви мерки предприема общинска администрация, за изпълнение на законовите изисквания, касаещи отпадъците и елиминирането на горепосочените отчисления. Известно е на всички, че срока за въвеждането в експлоатация на инсталацията за обезвреждане и намаляване на количесвото на депонирани отпадъци е удължаван многократно с решения на Общинския съвет - Русе. До момента не е известно да е прерязана лентата по повод откриването на такава работеща инсталация в Русе. Известно е, че общината е дала терен за безвъзмезно ползване на ТЕЦ Русе АД, в замяна на което, дружеството да изгради такава инсталация. От името на групата ВМРО настояваме да дадете на жителите на община Русе подробна информация преди следващата сесия на общинския съвет за следното: първо, на какъв етап е изграждането на тази инсталация? Второ, кога ще бъде въведена в експлоатация? Трето, какъв е капацитета на инсталацията? Четвърто, дали е предвидено инсталацията да покрие непрекъснато нарастващите, генерирани количества отпадъци? Пето, какви мерки ще предприеме община Русе, ако капацитета на инсталацията не отговаря на генерираното количество отпадъци от жителите на общината? През 2020 всеки русенец трябва да заплати по 45 лева допълнително (плюс такса смет), за това, че общинската администрация не е изградила подобна инсталация. Ние от ВМРО питаме също, нормално ли е всеки русенец да дава допълнително тези пари? Също така настояваме да извършите подробен анализ на действията на общинска администрация през годините и да дадете ясен отговор на русенци, кога ще заработи инсталацията? Кога общината ще бъде освободена от плащането на горепосочение отчисления? Има ли пропуснати ползи община Русе и ако има такива ще бъдат ли предявени договорни претенции? Благодаря.

**Г-н Иво Пазарджиев:** Благодаря на господин Цветков. Започваме по дневния ред.

**1 Точка**

**К.Л. 10 Предоставяне безвъзмездно за управление на недвижим имот – публична общинска собственост, намиращ се в гр. Русе, кв. „Долапите“**

 **Г-н Иво Пазарджиев:** Госпожа Златомира Стефанова заместник-кмета.

 **Г-жа Зл. Стефанова:** Добро утро. Уважаеми общински съветници, уважаеми колеги, по 1-ва точка в общината е постъпило искане от директора на ДГ „Синчец“ – гр. Русе, който иска, има желание да бъде предоставено за безвъзмездно управление на поземлен имот 165 кв.м. по кадастралната карта с начин на трайно ползване ... Всъщност това е желание да се разшири детската градина, за да имат дечицата повече възможност за отдих.

 **Г-н Иво Пазарджиев:** Благодаря на г-жа Стефанова. Има ли изказвания и въпроси? Не виждам. Подлагам на гласуване предложението, който е съгласен, моля да гласува.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 11**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 8, ал. 1 и ал. 9, чл. 12, ал. 3 и ал. 4 от ЗОС; чл. 10, ал. 3 от Наредба № 1 за общинската собственост на Общински съвет – Русе, протокол № 43 от 10.10.2019 г. на Комисия по общинска собственост и Докладни записки с вх. № 31-31-14/25.06.2019 г. и вх. № 31-31-14#2/06.08.2019 г., Общински съвет-Русе реши:

1. Допълва Годишна програма за управление и разпореждане с имотите - общинска собственост през 2019 г. на Община Русе с предоставяне безвъзмездно за управление на недвижим имот - публична общинска собственост, представляващ ПИ с идентификатор 63427.9.265 по кадастралната карта и кадастралните регистри на гр. Русе, с площ 165 кв. м, трайно предназначение на територията – урбанизирана, с начин на трайно ползване: за друг обществен обект, комплекс, с адрес: гр. Русе, кв. „Долапите“, ул. „Стремление“ № 22-А, предмет на АЧОС № 7195/04.03.2014 г., вписан в СВп-Русе под № 54, том 8, вх. рег. № 3040/14.03.2014 г., за срок от 5 (пет) години.
2. Дава съгласие за предоставяне безвъзмездно за управление на недвижим имот - публична общинска собственост, представляващ ПИ с идентификатор 63427.9.265 по кадастралната карта и кадастралните регистри на гр. Русе, с площ 165 кв. м, трайно предназначение на територията – урбанизирана, с начин на трайно ползване: за друг обществен обект, комплекс, с адрес: гр. Русе, кв. „Долапите“, ул. „Стремление“ № 22-А, предмет на АЧОС № 7195/04.03.2014 г., вписан в СВп-Русе под № 54, том 8, вх. рег. № 3040/14.03.2014 г., на ДГ „Синчец“, БУЛСТАТ 000520816, с адрес: гр. Русе, ул. „Бачо Киро“ № 10, за срок от 5 (пет) години.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**2 Точка**

**К.Л. 11 Учредяване безвъзмездно право на ползване върху част от недвижим имот – частна общинска собственост, намиращ се в гр. Русе, Източна промишлена зона, ул. „Потсдам“№1**

 **Г-н Иво Пазарджиев:** Заповядайте, госпожо Стефанова.

 **Г-жа Зл. Стефанова:** Уважаеми общински съветници и колеги, имаме постъпило искане от Български червен кръст да ползват част от застроена сграда. Площта е 500 кв.м., помещението се използва като склад и раздавателен пункт за изпълнение на оперативна програма за храни и основно материално подпомагане на Фонд Европейско подпомагане на нуждаещите се лица.

 **Г-н Иво Пазарджиев:** Благодаря на госпожа Стефанова. Преди да пристъпим към гласуване обявявам постъпил самоотвод от Алисе Муртезова, която обявява частен интерес във връзка с това, че е председател на Общинския съвет на Български червен кръст и същата няма да участва в гласуването. Моля да стартираме системата и подлагам на гласуване предложението.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 12**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 39, ал. 2 и ал. 4 от ЗОС; чл. 44, ал. 2 и ал. 4 от Наредба № 1 за общинската собственост на Общински съвет-Русе и Протокол № 43/10.10.2019 г. на Комисията по общинска собственост, Общински съвет - Русе реши:

Дава съгласие за учредяване безвъзмездно право на ползване върху част от сграда с идентификатор 63427.8.1152.14, цялата със застроена площ 1006 кв.м., с предназначение-друг вид производствена, складова, инфраструктурна сграда, построена върху поземлен имот с идентификатор 63427.8.1152 по кадастралната карта и кадастралните регистри на гр. Русе, САМО за 500 кв.м. от първия етаж на сградата, намираща се в гр. Русе, Източна промишлена зона, ул. „Потсдам“ № 1, на Сдружение Български Червен Кръст, за нуждите на Областния съвет на Български Червен Кръст-Русе, за срок до 31.12.2021 г., при спазване законодателството за държавни помощи.

Решението подлежи на оспорване чрез Общински съвет - Русе пред Административен съд - Русе в 14-дневен срок от оповестяването му.

**3 Точка**

**Вх. №694/04.12.2019 г. Предоставяне безвъзмездно за управление на недвижим имот – частна общинска собственост, намиращ се в гр. Русе, на Агенция за социално подпомагане за нуждите на Дирекция „Социално подпомагане“ – Русе**

 **Г-н Иво Пазарджиев:** Госпожа Стефанова отново.

 **Г-жа Зл. Стефанова:** Уважаеми общински съветници, Агенция за социално подпомагане иска да бъде предоставен безвъзмездно за управление имот частна общинска собственост, намиращ се в град Русе, жк. „Дружба 3“, ул. „Даме Груев“ 2, блок 4. Агенцията е управлявала предходните 5 години този обект и иска да бъде продължен договора.

 **Г-н Иво Пазарджиев:** Благодаря ви. Има ли изказвания и въпроси? Не виждам, може да подложим на гласуване предложението.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 13**

 На основание чл. 21, ал. 1, т. 8 и чл. 21, ал. 2 от ЗМСМА, чл. 12, ал. 3 и ал. 4 от ЗОС, във връзка с чл. 12, ал. 2 от Наредба № 1 на Общински съвет-Русе за общинската собственост, Общински съвет-Русе реши:

 Предоставя безвъзмездно за управление недвижим имот-частна общинска собственост, намиращ се в гр. Русе, жк „Дружба-3“, ул. „Даме Груев“ № 2, бл. 4, вх. 6, ет. 1, обект № 2, представляващ самостоятелен обект в сграда с идентификатор 63427.4.558.12.99 по Кадастралната карта на гр. Русе със застроена площ от 63,90 кв.м., заедно с 2,165 % ид. части от ОЧС, с предназначение на самостоятелния обект: за делова и административна дейност, намиращ се на ет. 1 в сграда № 12, разположена в ПИ с идентификатор 63427.4.558, предмет на АЧОС № 7420/30.03.2015 г., на Агенцията за социално подпомагане, Булстат 121015056 за нуждите на Дирекция „Социално подпомагане”-Русе, за срок от 10 /десет/ години.

**4 Точка**

**К.Л. 13 Откриване на процедура за провеждане на публичен търг с явно наддаване за учредяване на възмездно право на строеж за изграждане на два броя гаражи върху имот – частна общинска собственост, намиращ се в град Русе, кв. „Дружба 3“, ул. „ Никола Й. Вапцаров“**

 **Г-н Иво Пазарджиев:** Госпожа Стефанова.

 **Г-жа Зл. Стефанова:** Уважаеми общински съветници, по точка 4 постъпило е заявление от Пламен Кирилов Воденичаров, той изявява желание да му се учреди право на строеж върху общински терен за 2 броя гаражи. Всеки от гаражите ще бъде по 18 кв.м. и както е видно от предоставената скица от главния архитект те ас долепени до съществуваща гаражна група в жк. „Дружба 3“.

 **Г-н Иво Пазарджиев:** Благодаря на госпожа Стефанова. Има ли въпроси и изказвания? Не виждам. Подлагам на гласуване 4 точка, моля гласувайте.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 14**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 9, чл.37, ал. 1 и чл. 41, ал. 2 от ЗОС, чл. 26, ал. 1, т. 3, чл. 36, ал. 1 от Наредба №1 за общинската собственост на Общински съвет – Русе и извлечение от Протокол №43/10.10.2019 г. на КОС, Общинският съвет реши:

1.Допълва Годишната програма за управление и разпореждане с имоти, общинска собственост за 2019 г., като включва възмездноучредяване на право на строеж за изграждане на два броя гаражи всеки един с размери 3,00/6,00 м. и застроена площ от 18 кв.м. всеки, съобразно виза за проектиране на 2 броя гаражи, издадена от Главния архитект на Община Русе, върху имот – частна общинска собственост, представляващ поземлен имот с идентификатор 63427.4.582 с площ от 53284 кв. м. по Кадастралната карта и кадастралните регистри на гр. Русе, с адрес гр. Русе, кв. „Дружба 3“, ул. „Никола Й. Вапцаров“, с трайно предназначение на територията: Урбанизирана; начин на трайно ползване: Комплексно застрояване, а съгласно действащия регулационен план на гр. Русе, представляващ УПИ III-за жилищно строителство и търговия, кв. 594, с прогнозен приход при учредяване на ограниченото вещно право на строеж за двата гаража в размер на 2 595,60 лева.

2.Дава съгласие за провеждане на публичен търг с явно наддаване за учредяване възмездно право на строеж за изграждане на два броя гаражи върху имот – частна общинска собственост, представляващпоземлен имот с идентификатор 63427.4.582 с площ от 53284 кв. м. по Кадастралната карта и кадастралните регистри на гр. Русе, с адрес гр. Русе, кв. „Дружба 3“, ул. „Никола Й. Вапцаров“, с трайно предназначение на територията: Урбанизирана; начин на трайно ползване: Комплексно застрояване, а съгласно действащия регулационен план на гр. Русе, представляващ УПИ III-за жилищно строителство и търговия, кв. 594, съобразно виза за проектиране на два броя гаражи, издадена от Главния архитект на Община Русе, както следва:

- гараж №1 с размери 3,00/6,00 м. и застроена площ 18 кв.м., при начална тръжна цена 1 297,80 лева, без включени дължими данъци и такси, които са за сметка на участника, спечелил търга;

- гараж №2 с размери 3,00/6,00 м. и застроена площ 18 кв.м., при начална тръжна цена 1 297,80 лева, без включени дължими данъци и такси, които са за сметка на участника, спечелил търга;

Решението подлежи на оспорване чрез Общински Съвет – Русе пред Административен съд – Русе в 14-дневен срок от съобщаването му.

**5 Точка**

**К.Л. 14 Откриване на процедура за провеждане на публичен търг с явно наддаване за продажба на недвижим имот – частна общинска собственост, кв. 8 по регулационния план на село Басарбово, ЕКАТТЕ 02796, Община Русе**

 **Г-н Иво Пазарджиев:** Госпожа Стефанова.

 **Г-жа Зл. Стефанова:** Уважаеми общински съветници, в община Русе е постъпило заявление от Добромир Аспарухов за откриване на процедура за продажба на общински недвижим имот. Площта е 1358 кв.м., отреден за жилищно застрояване по регулационния план на с. Басарбово. Имаме писмо от кмета господин Николай Колев, който дава положително становище. Пазарната и данъчната оценка са приложени.

 **Г-н Иво Пазарджиев:** Благодаря на госпожа Стефанова. Кметът на Басарбово не го виждам в залата да вземе отношение. ( коментар от зала не се чува ) Да, видях го становището. Има ли изказвания и предложения. Господин Кунчев, заповядайте.

 **Г-н М. Кунчев**: Здравейте, уважаеми господин Кмет, уважаеми господин Председател, дам и господа общински съветници, прекрасен наръчник получих и прекарах почти една седмица да го чета, много хубави неща има вътре написани. По повод на предложението, има още няколко такива, обръщам внимание, че става дума за продажба на имот, който не е включен в годишната програма за управление и разпореждане с имотите общинска собственост в Община Русе през 19-та година. Предлагам да гласуваме против тези продажби. Не можах да намеря на сайта на общината в интернет Годишната програма на община Русе, може би просто не съм успял. Но се натъкнах на безразборни промени в тази годишна програма, която не можах да намеря. Аз предлагам да заменим този хаотичен подход със системен подход, който касае управлението на общинските имоти. Освен това, започва, днеска е 16 декември, съвсем скоро започва новата учебна ..., новата година, всички тези имоти, които искат можем да ги случим в следващата програма. Не видях нито един имот, който спешно да трябва да бъде продаден. От тази книга разбрах, че към приходите на общината се отнасят постъпленията от ... управление и разпореждане с общинска собственост, тоест този процес е изключително важен. По нататък става ясно, че приходите и доходите от собственост са всички постъпления в резултат на управление и разпореждане с общинска собственост. Сега, вие сигурно ги знаете тези неща по-опитните общински съветници. По нататък пише, че в правомощията на общинския съвет управлението на общинската собственост е поверено изцяло на общинските власти и не съществуват законови или други ограничения по свободното упражняване на тези техни правомощия. За кметът пише, когато встъпи в длъжност веднага да провери състоянието на публичните регистри за общинска собственост, организирани са ... и т.н. Тоест, има няколко документа, които са изключително важни, които касаят управлението на общинската собственост. Аз предлагам да не излизаме от рамката на годишната програма, няма никаква спешност, тези имоти могат да бъдат включени в следващата програма. Предлагам да не се приемат

 тези продажби. Благодаря.

 **Г-н Иво Пазарджиев:** Благодаря на господин Кунчев. Господин Александър Неделчев за изказване. ( коментар от зала не се чува ) Реплика.

 **Г-н Ал. Неделчев /реплика/**: Благодаря, господин Пазарджиев. Уважаеми господин Кмете, уважаеми господин Кунчев, уважаеми колеги, разбрахме, че самоподготовката напредва, това е хубаво. Но искам да информирам господин Кунчев, че програмата за управление на общинската собственост не е свещена крава. Постоянно постъпват инвестиционни намерения, искания от граждани и както е този случай, няма нищо лошо едно такова искане да бъде уважено. Имотът е за жилищно застрояване, намира се до родителите на ищеца и той явно иска да си построи нещо до тях, кмета на селото е дал съгласие. В общинският бюджет ще влязат приходи, с които може да се направи нещо полезно за общината. Така, че няма никакъв проблем и такава актуализация на програмата ще ни се налага да правим почти на всяка сесия, това е нормална практика, такава е била винаги.

 **Г-н Иво Пазарджиев:** Благодаря на господин Неделчев. ( коментар от зала не се чува ) Дуплика може да направите, да. Господин Кунчев за дуплика. ( коментар от зала не се чува ) Не, не, на микрофона трябва, записва се в протокола.

 **Г-н М. Кунчев /дуплика**/: Излишно подчертах, че това е един от начините за получаване на средства, така че ние и в бъдеще ще продаваме. Предлагам да заменим стихийния подход и на всяка сесия да се занимаваме с тоз въпрос. Гражданите на Русе трябва да разберат, че е приета програмата и тя се изпълнява, всичко друго е за следващата програма. В моментът вижте стихиен подход. Влезте в сайта на общината и ще видите безчет на всяка сесия хората се занимават с този въпрос. Това предлагам да спрем, а не продажбата.

 **Г-н Иво Пазарджиев:** Благодаря на господин Кунчев. Има ли други изказвания и предложения? Господин Пламен Рашев изказване.

 **Г-н Пл. Рашев:** Уважаеми господин Председател, уважаеми господин Кмете, уважаеми колеги, аз участвах в комисията по общинска собственост 2 години, 2 години и половина почти. И тази комисия е смесена, в нея освен от администрацията има и общински съветници. На тази комисия се разглеждат всеки месец определени молби от граждани, които не можеш да бъдеш институция или комисия, която да планираш и има определен срок, в който ти трябва да отговориш на тези граждани. Мога да кажа, че доста прецизно работи тая комисия и в много случаи се отхвърлят молби. В случаят тази е от септември месец и е нямала проблеми по отношение на техническите и други въпроси, свързани с финансовата страна и така. Тоест този процес наистина е възможен да има някаква плановост, но не може да има плановост при молбите на гражданите, които няма как да не им обърнем внимание в определеното реално време. Благодаря.

 **Г-н Иво Пазарджиев:** Благодаря на господин Рашев. Има ли изказвания? Галин Ганчев, изказване или реплика? ( коментар от зала не се чува ) Изказване.

 **Г-н Г. Ганчев:** Съвсем кратък ще бъда. Господин Кмете, господин Председател, аз го казах и в комисията, прави много добро впечатление, защото има още няколко точки такива, не е само тази, че е взета най-високата цена. Дали било тя е пазарна или определена по формулата, нормативно след това, но е взета най-високата цена и това прави чест на администрацията в случая, защото няма продажен ..., предложение за продаден имот, което да е на ниска цена. Благодаря ви.

 **Г-н Иво Пазарджиев:** Благодаря на господин Ганчев. Има ли други изказвания и предложения? Ако няма други, има заявено изказване от кмета на община Русе Пенчо Милков, Заповядай, господин Кмете.

 **Г-н П. Милков**: Уважаеми колеги, уважаеми господин Кунчев, вземам думата, тъй като това е един от най-важните въпроси, който Вие поставяте. Това е въпрос, който аз съм поставял като общински съветник многократно, затова вземам отношение, защото във Вашите думи виждам своите думи и мотивирайки това предложение ще кажа и няколко думи по отношение на продажбите на общинска собственост, които ние ще извършваме. Конкретното предложение съм го подписал, защото става дума за ниско жилищно застрояване район в с. Басарбово за цена, която надхвърля 5-6 пъти данъчната оценка, пазарната цена и инвестиционно намерение от млад човек, който ще построи къща. А строителството на къща означава едно, той ще остане в град Русе и ще живее в нашия град с децата си евентуално. Прочел съм точката, това е било мотива ми към този случай. Провел съм разговори с администрацията и с оценителите, които оценяват нашите недвижим имоти, защото не съм съгласен и не оценявам като пазарни цените, които са давали назад в годините. Държа имотите да бъдат действително пазарни и когато Вие или друг общински съветник или гражданин отвори и види подобен имот в интернет нашите цени да бъдат достойни. Интересите на гражданите да бъдат защитени. В никакъв случай не става дума за целенасочено, а и планомерно освобождаване от общинска собственост, за която ние да не се грижим. Отделно от това, защото засегнахте в изказването си и по-широк въпрос, че ние трябва да реализираме приходи по всички възможни начини, ние скоро ще предложим на Общинския съвет и актуализация на цените за отдаване под наем, защото няма как да отдаваме за 4,80, за 9,20 или за 13,50 имоти и да считаме, че е правилно. Така, че сте абсолютно, абсолютно прав в сензитивността си, в насочеността да защитим общинската собственост, ние ще го правим. В конкретният случай мисля, че обосновахме достатъчно добре и като цена, и като цел на човека, който е подал заявление. В следващите точки става дума за придаваеми части от няколко квадрата към имоти, за да се изпълни регулационния план, за което също администрацията ще докладва. И съм абсолютно отворен за всеки съветник или гражданин, когато счита, че трябва да защитим общинската собственост се обръща към мен. За мен тя е основна ценност, това са мускулите на общината, ние можем да печелим от нея не само от наеми, не само от продажби, а и като я използваме умно. Благодаря ви.

 **Г-н Иво Пазарджиев:** Благодаря на господин Кмета. Има ли други предложения и изказвания? Не виждам. Подлагам на гласуване предложението, моля да стартираме системата.

**КВОРУМ – 49. С 48 гласа „за”, 1 „против” и 0 „въздържали се” се прие**

**РЕШЕНИЕ № 15**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 9 от ЗОС, чл. 35, ал. 1 и чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Общинският съвет реши:

 1. Допълва годишната програма за управление и разпореждане с имотите – общинска собственост за 2019 г. с недвижим имот – частна общинска собственост, представляващ УПИ X-17, с площ от 1 358 кв.м., отреден за жилищно застрояване в кв. 8 по регулационния план на село Басарбово, ЕКАТТЕ 02796, Община Русе, а по Кадастралния план на селото, представляващ ПИ №0.17, с площ от 1 358 кв.м., трайно предназначение на територията: Урбанизирана, начин на трайно ползване: Ниско застрояване (до 10 м), стар идентификатор: кв. 58, п. II, предмет на Акт №9477/16.10.2019 г. за частна общинска собственост, вписан под №145, том 35, вх. рег. №13733/17.10.2019 г. в Служба по вписванията – град Русе към Агенция по вписванията, с прогнозен приход от продажбата в размер на 24 900,00 лв. (двадесет и четири хиляди и деветстотин лева), без дължими данъци и такси.

 2. Дава съгласие за откриване процедура за провеждане на публичен търг с явно наддаване за продажба на недвижим имот – частна общинска собственост, представляващ УПИ X-17, с площ от 1 358 кв.м., отреден за жилищно застрояване в кв. 8 по регулационния план на село Басарбово, ЕКАТТЕ 02796, Община Русе, а по Кадастралния план на селото, представляващ ПИ №0.17, с площ от 1 358 кв.м., трайно предназначение на територията: Урбанизирана, начин на трайно ползване: Ниско застрояване (до 10 м), стар идентификатор: кв. 58, п. II, предмет на Акт №9477/16.10.2019 г. за частна общинска собственост, вписан под №145, том 35, вх. рег. №13733/17.10.2019 г. в Служба по вписванията – град Русе към Агенция по вписванията, с начална тръжна цена 24 900,00 лв. (двадесет и четири хиляди и деветстотин лева), без дължими данъци и такси.

 Дължимите данъци и такси са за сметка на спечелилият участник – купувач.

**6 Точка**

**К.Л. 15 Съгласие за продажба на общински терен от 28 кв.м. по улична регулация, приобщен към УПИ I-63 в кв. 7 по регулационния план на село Сандрово, ЕКАТТЕ 65348, Община Русе**

 **Г-н Иво Пазарджиев:** Госпожа Магдалина Илиева заместник-кмет, заповядайте.

 **Г-жа М. Илиева:** Добър ден и от мен. Постъпило е заявление от Диян Стайчев, относно закупуване на терен, който представлява придавамо място към улична регулация в с. Сандрово. Представлява 28 квадрата по улична регулация. Приложено е заявлението, скица, нотариален акт, данъчни оценки и пазарни оценки за имота. Да, както и удостоверение за данъчна оценка.

 **Г-н Иво Пазарджиев:** Благодаря на госпожа Илиева. Имаме ли становище от кмета на Сандрово? Тук ли е в залата в момента? Не го виждам. Добре, има ли изказвания и предложения по точката? Не виждам. Моля да стартираме системата и да гласуваме за предложението.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 16**

 На основание чл. 21, ал. 1, т. 8 и чл. 21, ал. 2 от ЗМСМА, чл. 6, ал. 1 и ал. 3 от ЗОС, §22, ал. 1, т. 1, буква „б“ от ЗР от ЗУТ, чл. 41, ал. 2 от ЗОС, Протокол №43/10.10.2019 г. на Комисията по общинска собственост, скица-предложение за придаваемо място по улична регулация, във връзка със Заповед №60/22.05.1992 г. на Кмета на град Сливо поле за одобряване на кадастралния и регулационния план на село Сандрово, ЕКАТТЕ 65348, Община Русе, Общински съвет реши:

 1. Обявява придаваем терен от 28 кв.м. по улична регулация от ПИ №501.907 – ул. „Райко Даскалов“, придаван към УПИ I-63 в кв. 7, съобразно предвижданията на ПУР, одобрен със Заповед №60/22.05.1992 г. на Кмета на град Сливо поле, за частна общинска собственост.

 2. Да се продаде терен, общинска собственост, представляващ придаваема част от 28 кв.м. по улична регулация от ПИ №501.907 – ул. „Райко Даскалов“, приобщен към УПИ I-63 в кв. 7 по регулационния план на село Сандрово, ЕКАТТЕ 65348, Община Русе, на Деан Валентинов Стайчев, след заплащане на Община Русе цена в размер на 334,00 лева (триста тридесет и четири лева) и дължимите данъци и такси.

 3. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**7 Точка**

**К.Л. 16 Съгласие за продажба на общински терен от 13,70 кв.м. по улична регулация, приобщен към УПИ I-1061 в кв. 717 по регулационния план на град Русе**

 **Г-н Иво Пазарджиев:** Госпожа Магдалина Илиева.

 **Г-жа М. Илиева:** Тук отново става въпрос за продаваемо място по улична регулация. Тоя път по заявление на Петър Караминчев АД и става въпрос за ..., по регулационния план на град Русе за 13,7 квадрата. Отново са приложени скица-предложение, нотариален акт, данъчни оценки, пазарни оценки.

 **Г-н Иво Пазарджиев:** Благодаря на госпожа Илиева. Има ли изказвания и предложения по точката? Не виждам. В такъв случай подлагам на гласуване предложението.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 17**

 На основание чл. 21, ал. 1, т. 8 и чл. 21, ал. 2 от ЗМСМА, чл. 6, ал. 1 и ал. 3 от ЗОС, §22, ал. 1, т. 1, буква „б“ от ЗР от ЗУТ, чл. 41, ал. 2 от ЗОС, Протокол №43/10.10.2019 г. на Комисията по общинска собственост, скица-предложение за придаваемо място по улична регулация, във връзка със Заповед №2860/17.05.2002 г. на Кмета на град Русе за прилагане на регулацията на УПИ I-1061 в кв. 717 по регулационния план град Русе, Общински съвет реши:

1. Обявява придаваем терен от 13,70 кв.м. по улична регулация от поземлен имот с идентификатор 63427.5.348 – улица, придаван къмУПИ I-1061 в кв. 717, съобразно предвижданията на ПУР, одобрен със Заповед №РД-01-2860/17.05.2002 г. на Кмета на Община Русе, за частна общинска собственост.

 2. Да се продаде терен, общинска собственост, представляващ придаваема част от 13,70 кв.м. по улична регулация от поземлен имот с идентификатор 63427.5.348 – улица, приобщен къмУПИ I-1061 в кв. 717 по регулационния план на град Русе на „Петър Караминчев“ АД, ЕИК 117000995, след заплащане на Община Русе цена в размер на 2476,00 лева (две хиляди четиристотин седемдесет и шест лева) и дължимите данъци и такси.

 3. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**8 Точка**

**К.Л. 17 Съгласие за продажба на общински терен от 124 кв.м. по улична регулация, приобщен към УПИ I-1260 в кв. 275  по регулационния план на град Русе**

 **Г-н Иво Пазарджиев:** Госпожа Стефанова, заповядайте.

 **Г-жа Зл. Стефанова:** Уважаеми общински съветници, общинска администрация би искала да оттегли точка №8.

 **Г-н Иво Пазарджиев:** Благодаря на госпожа Стефанова. Администрацията оттегля точка №8.

**9 Точка**

**К.Л. 18 Съгласие за обезщетяване наследниците на Христо Стоянов Мойсев с недвижими имоти, представляващи земеделски земи с идентификатори 63427.40.14 по Кадастралната карта и кадастралните регистри /КККР/ на град Русе, местност „Кадишева нива“ и 63427.46.16 по КККР на град Русе, местност „Налчеджи бюлюк“, землище на град Русе, съгласно чл. 45ж от ППЗСПЗЗ, във връзка с чл. 10б, ал. 1 от ЗСПЗЗ и §27, ал. 2, т. 3 от ПЗР към ЗИД ЗСПЗЗ**

 **Г-н Иво Пазарджиев:** Госпожа Стефанова, заповядайте.

 **Г-жа Зл. Стефанова:** Уважаеми общински съветници, в общината е постъпило мотивирано искане от началника на Общинска служба земеделие, относно необходимостта да се възстанови правото на собственост към наследниците на Христо Стоянов Мойсев, бивш жител на град Русе. Така имаме решение всъщност на Общинска служба земеделие за признаване на право на собственост на наследниците и тъй като не можем да ги възстановим в идеални граници са предложени имоти, които да ги обезщетят.

 **Г-н Иво Пазарджиев:** Благодаря на госпожа Стефанова. Има ли изказвания и предложения по точката? Не виждам. В такъв случай подлагам на гласуване предложението.

**КВОРУМ – 46. С 45 гласа „за”, 0 „против” и 1 „въздържали се” се прие**

**РЕШЕНИЕ № 18**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 45ж, ал. 1, ал. 2 и ал. 6 от ППЗСПЗЗ, във връзка с чл. 10б, ал. 1 от ЗСПЗЗ, §27, ал. 2, т. 3 от ПЗР на ЗИДЗСПЗЗ (обн. ДВ, бр. 62/2010 г.), Протокол №43/10.10.2019 г. на КОС при Община Русе и мотивирано искане от Началника на Общинска служба „Земеделие“ – град Русе, Общински съвет реши:

 1. Дава съгласие за обезщетяване наследниците на Христо Стоянов Мойсев със следните недвижими имоти:

 1.1. Поземлен имот с идентификатор 63427.40.14 по Кадастралната карта и кадастралните регистри на град Русе, с площ от 31 381 кв.м., находящ се в местността „Кадишева нива“, землище на град Русе, трайно предназначение на територията: Земеделска, начин на трайно ползване: Нива, трета категория при неполивни условия;

 1.2. Поземлен имот с идентификатор 63427.46.16 по Кадастралната карта и кадастралните регистри на град Русе, с площ от 9 006 кв.м., находящ се в местността „Налчеджи бюлюк“, землище на град Русе, трайно предназначение на територията: Земеделска, начин на трайно ползване: Нива, четвърта категория при неполивни условия.

 2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**10 Точка**

**К.Л. 19 Откриване на процедура за провеждане на публичен търг с явно наддаване за продажба на недвижим имот – частна общинска собственост, намиращ се в землището с. Николово, Община Русе, местност „Дрибак 6“**

 **Г-н Иво Пазарджиев:** Госпожа Стефанова, заповядайте.

 **Г-жа Зл. Стефанова:** Уважаеми общински съветници, в общината е постъпило заявление за закупуване на поземлен имот, намиращ се в с. Николово, община Русе, местност „Дрибак 6“, площта е 509 кв.м. с трайно предназначение на територията земеделска, начин на трайно ползване за земеделски труд и отдих. Предложението не е включено в годишната програма за управление и разпореждане с имотите и това трябва да допълни годишната програма.

 **Г-н Иво Пазарджиев:** Благодаря на госпожа Стефанова. Нямаме становище от кмета на Николово Златан Ванев, ако е в залата ... Не го виждам. В такъв случай има ли изказвания и предложения по точката? ( коментар от зала не се чува ) Господин кмета.

 **Г-н П. Милков**: Оттегляме тази точка.

 **Г-н Иво Пазарджиев:** Точка 10 се оттегля.

**11 Точка**

**К.Л. 20 Откриване на процедура за провеждане на публичен търг с явно наддаване за продажба на недвижим имот – частна общинска собственост, намиращ се в гр. Русе, местност „Ломски отдел“**

 **Г-н Иво Пазарджиев:** Госпожа Стефанова, заповядайте.

 **Г-жа Зл. Стефанова:** Уважаеми общински съветници, колеги, имаме постъпило искане за закупуване на поземлен имот в „Ломски отдел“, площта е 1662 кв.м. Това е за ползване, за трайно ползване като зеленчукова градина. Пазарната стойност е приложена, както и данъчната оценка. Тази продажба не е включена в годишната програма за управление и предложението е да допълни програмата за 2019-та.

 **Г-н Иво Пазарджиев:** Благодаря на госпожа Стефанова. Има ли изказвания и предложения по точката? Господин Мирослав Славчев.

 **Г-н М. Славчев**: Благодаря, господин Председател. Една забележка само по точката имам, която споделих и на комисия по икономика, мисля че беше. Такива материали обикновено, когато се дават за разглеждане на общинските съветници е видно от кого са заявени намеренията. Тука в молбата, която е подадена вижда се, че е някакво дружество, явно защото има управител, обаче никъде не се вижда кое е дружеството. В самият материал, в уводната част също не виждам къде е. И молбата ми е да не се оформя по тоя начин, а да става ясно кое е, кой е изявил желанието, инвестиционното. Благодаря.

 **Г-н Иво Пазарджиев:** Благодаря на господин Славчев. Има ли други изказвания и предложения? Не виждам. В такъв случай подлагам на гласуване предложението.

**КВОРУМ – 48. С 42 гласа „за”, 1 „против” и 5 „въздържали се” се прие**

**РЕШЕНИЕ № 19**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1 и ал. 9, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

1. Допълва годишната програма за управление и разпореждане с имотите - общинска собственост за 2019 г. с продажбата на поземлен имот с идентификатор 63427.3.805 по кадастралната карта и кадастралните регистри на гр. Русе, намиращ се в гр. Русе, местност „Ломски отдел“ с площ от 1 662 кв.м., с трайно предназначение на територията: Урбанизирана, с начин на трайно ползване: Зеленчукова градина. При граници и съседни имоти: 63427.3.685, 63427.3.768, 63427.3.286, 63427.3.806, 63427.3.238, 63427.3.140, 63427.3.214. За имота е съставен Акт за частна общинска собственост №9420/27.09.2019 г., вписан под №74, том 33, н. д. 6775, д. в. р. 12607, вх. №12866 от 02.10.2019 г. по описа на Службата по вписвания - Русе, с прогнозен приход от продажбата в размер на 69 100,00 лева (шестдесет и девет хиляди и сто лева).

 2. Дава съгласие за продажба чрез публичен търг с явно наддаване на общински поземлен имот с идентификатор 63427.3.805 по кадастралната карта и кадастралните регистри на гр. Русе, намиращ се в гр. Русе, местност „Ломски отдел“ с площ от 1 662 кв.м., с трайно предназначение на територията: Урбанизирана, с начин на трайно ползване: Зеленчукова градина. При граници и съседни имоти: 63427.3.685, 63427.3.768, 63427.3.286, 63427.3.806, 63427.3.238, 63427.3.140, 63427.3.214. За имота е съставен Акт за частна общинска собственост №9420/27.09.2019 г., вписан под №74, том 33, н. д. 6775, д. в. р. 12607, вх. №12866 от 02.10.2019 г. по описа на Службата по вписвания - Русе, с начална тръжна продажна цена в размер на 69 100,00 лева (шестдесет и девет хиляди и сто лева), без дължими данъци и такси;

Дължимите данъци и такси се определят след провеждане на търга и са за сметка на спечелилия участник - купувач.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**12 Точка**

**К.Л. 21 Продажба на недвижим имот – частна общинска собственост, находящ се в гр. Русе, ж.к. „Дружба 2“, ул.  „Йосиф Дайнелов“№11 по реда на чл. 35, ал. 3 от ЗОС**

 **Г-н Иво Пазарджиев:** Госпожа Стефанова, заповядайте.

 **Г-жа Зл. Стефанова:** Уважаеми общински съветници, в общинска администрация е постъпило заявление от Емил Стоянов Любомиров и Десислава Кънева Любомирова с искане за закупуване на поземлен имот с площ от 374 кв.м. с трайно предназначение и с начин на трайно ползване ниско застрояване в жк. „Дружба 2“, „Йосиф Дайнелов“№11. Емил Любомиров и Десислава Любомирова са собственици на жилищната сграда. Тя е построена с право на строеж, отстъпено право на строеж върху общинска собственост. Виждате пазарната стойност и данъчната оценка.

 **Г-н Иво Пазарджиев:** Благодаря на госпожа Стефанова. Има ли изказвания и предложения по точката? Не виждам. В такъв случай подлагам на гласуване предложението.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 20**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 3, чл. 8, ал. 1 и ал. 9, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе, Заявление вх.№ОИ-01-7/15.05.2019 г. и извлечение от Протокол №43/10.10.2019 г. на Комисията по общинска собственост, Общинският съветреши:

 1.Допълва годишната програмаза управление и разпореждане с имоти общинска собственост за 2019 г. с продажба на поземлен имот с идентификатор 63427.4.2477 по Кадастралната карта на гр. Русе, с площ от 374 кв.м, с трайно предназначение – урбанизирана територия, с начин на трайно ползване – ниско застрояване, с адрес гр. Русе, ж.к. „Дружба 2“, ул. „Йосиф Дайнелов“ №11, представляващ урегулиран поземлен имот (УПИ) VI-1008, в кв. 622 по Плана за регулация на гр. Русе, предмет на АЧОС №5441/09.06.2008 г., с прогнозен приход от продажбата в размер на19 900,00 лв.

2. Дава съгласие за извършване на продажба, по реда на чл. 35, ал. 3 и 6 от ЗОС, на поземлен имот с идентификатор 63427.4.2477 по Кадастралната карта на гр. Русе, с площ от 374 кв.м., с трайно предназначение – урбанизирана територия, с начин на трайно ползване – ниско застрояване, с адрес гр. Русе, ж.к. „Дружба 2“, ул. „Йосиф Дайнелов“ №11, представляващ урегулиран поземлен имот (УПИ) VI-1008, в кв. 622 по Плана за регулация на гр. Русе, предмет на АЧОС №5441/09.06.2008 г., в полза на Емил Стоянов Любомиров и Десислава Кънева Любомирова, срещу заплащане на цена от 19 900,00 лв., без включени дължими данъци и такси от купувача. Дължимите данъци и такси са за сметка на купувача.

Решението подлежи на оспорване чрез Общински съвет – Русе пред Административен съд – Русе, по реда на АПК, в 14-дневен срок от съобщаването му.

**13 Точка**

**К.Л. 27 Съгласие за продажба на общински терени от 19,50 кв. м. и 8,30 кв.м. по улична регулация, приобщен към УПИ III-985 в кв. 122 по регулационния план на кв. „Средна кула“, град Русе**

 **Г-н Иво Пазарджиев:** Госпожа Стефанова, заповядайте. ( коментар от зала не се чува) Госпожа Магдалина Илиева.

 **Г-жа М. Илиева:** Уважаеми господа общински съветници, тук отново става въпрос за придаваеми места по улична регулация на кв. Средна кула по заявление на Янка Стефанова Динева. Става въпрос за две места, едното е 19,5 квадрата, другото е 8,3 квадрата, всичко смятам, че е приложено. Скица-предложение, скица на имота, нотариалния акт за решение на комисията по общинска собственост от 10.10.2019 г., с което дават съгласие, данъчни оценки и пазарни оценки. Благодаря.

 **Г-н Иво Пазарджиев:** Благодаря на госпожа Илиева. Има ли предложения и изказвания по точката? Не виждам, в такъв случай подлагам на гласуване предложението.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 21**

 На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол №43/10.10.2019 г. на Комисията по общинска собственост, скица-предложение за придаваемите места по улична регулация, във връзка със Заповед №3558/09.10.2003 г. на Кмета на Община Русе за одобряване на ПУП-ПР за квартал №100-184 в кв. „Средна кула“, град Русе, Общински съвет реши:

 1. Обявява придаваем терен от 19,50 кв.м. по улична регулация от ПИ с идентификатор 63427.10.985 – ул. „Цанко Дюстабанов“, кв. „Средна кула“, град Русе, придаван към УПИ III-985 в кв. 122, съобразно предвижданията на ПУП-ПР, одобрен със Заповед №3558/09.10.2003 г. на Кмета на Община Русе, за частна общинска собственост.

 2. Обявява придаваем терен от 8,30 кв.м. по улична регулация от ПИ с идентификатор 63427.10.1164 – ул. „Ихтиман“, кв. „Средна кула“, град Русе, придаван към УПИ III-985 в кв. 122, съобразно предвижданията на ПУП-ПР, одобрен със Заповед №3558/09.10.2003 г. на Кмета на Община Русе, за частна общинска собственост.

 3. Да се продадат терени, общинска собственост, представляващи:

 3.1. Придаваема част от 19,50 кв.м. по улична регулация от ПИ с идентификатор 63427.10.985 – ул. „Цанко Дюстабанов“, приобщена към УПИ III-985 в кв. 122 по регулационния план на кв. „Средна кула“, град Русе на Янка Стефанова Динева, след заплащане на Община Русе цена в размер на 403,00 лева (четиристотин и три лева) и дължимите данъци и такси.

 3.2. Придаваема част от 8,30 кв.м. по улична регулация от ПИ с идентификатор 63427.10.1164 – ул. „Ихтиман“, приобщена към УПИ III-985 в кв. 122 по регулационния план на кв. „Средна кула“, град Русе на Янка Стефанова Динева, след заплащане на Община Русе цена в размер на 171,00 лева (сто седемдесет и един лева) и дължимите данъци и такси.

 4. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**14 Точка**

**К.Л. 8 Провеждане на публичен търг с явно наддаване за отдаване под наем за срок от пет години на части от терени – публична общинска собственост за разполагане на рекламно-информационни елементи с площ над 3,00 кв.м. на територията на гр. Русе**

 **Г-н Иво Пазарджиев:** Госпожа Стефанова ще докладва, заповядайте.

 **Г-жа Зл. Стефанова:** Уважаеми общински съветници и колеги, на основание чл. 14, ал. 7 от Закона за общинската собственост на свободни имоти или части от тях, публична общинска собственост може да се отдаде под наем в срок до 10 години чрез публичен търг или публично оповестен конкурс и предоставяме на вашето внимание части от терени, публична общинска собственост за разполагане на рекламно-информационни елементи с изобразителна площ над 3 кв.м., те са изброени в точките до номер 10. Благодаря.

 **Г-н Иво Пазарджиев:** Благодаря на госпожа Стефанова. Имаме ли изказвания и предложения по точката? Не виждам, в такъв случай подлагам на гласуване предложението.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 22**

 На основание чл. 21, ал. 1, т. 8, във връзка с чл. 21, ал. 2 от ЗМСМА, чл. 14, ал. 2 и 7 от ЗОС, във връзка с чл. 57, ал. 1 и ал. 3 от ЗУТ, във връзка с чл. 11, ал. 1 и ал. 2 от Наредба №1 за общинската собственост на Общински съвет - Русе, във връзка с чл. 1, т. 1, чл. 2, ал. 1, т. 38, чл. 3 и чл. 5 от Наредба №2 на Общински съвет - Русе за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем, за срок от пет години, на части от терени – публична общинска собственост, за разполагане на рекламно-информационни елементи на територията на гр. Русе, с изобразителна площ над 3,00 кв.м, с начална тръжна месечна наемна цена 15,44 лв. за един кв.м изобразителна площ, без включен ДДС, както следва:

1. Част от терен – публична общинска собственост, за поставяне на рекламно-информационен елемент (РИЕ), позиция №59 от Общата схема за зона „З“ – в зоната около „Дунав мост“, вдясно от изхода за ГКПП „Дунав мост“ с размери 4,00/3,00 м.;
2. Част от терен – публична общинска собственост, за поставяне на РИЕ, позиция №80 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 1,80/2,50 м, в гр. Русе, бул. „България“, вдясно, посока гр. София;
3. Част от терен – публична общинска собственост, за поставяне на РИЕ, позиция №114 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 1,80/2,50 м, в гр. Русе, бул. „Христо Ботев“, вдясно, по посока център;
4. Част от терен – публична общинска собственост, за поставяне на РИЕ, позиция №122 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 1,80/2,50 м, в гр. Русе, бул. „Христо Ботев“, вляво, по посока център;
5. Част от терен – публична общинска собственост, за поставяне на РИЕ, позиция №124-А от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 1,80/2,50 м, в гр. Русе, бул. „Христо Ботев“, вляво, по посока център;
6. Част от терен – публична общинска собственост, за поставяне на РИЕ, позиция №131 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 1,80/2,50 м, в гр. Русе, бул. „Мидия Енос“, вдясно, посока Централна ж.п. Гара;
7. Част от терен – публична общинска собственост, за поставяне на РИЕ, позиция №175 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 1,80/2,50 м, в гр. Русе, ул. „Николаевска“, ул. „Стефан Стамболов“, в затревения остров;
8. Част от терен – публична общинска собственост, за поставяне на РИЕ, позиция №116-В от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4,00/3,00 м, в гр. Русе, бул. ”Васил Левски”, преди бул. „Христо Ботев“;
9. Част от терен – публична общинска собственост, за поставяне на РИЕ, позиция №128 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4,00/3,00 м, в гр. Русе, бул. "Христо Ботев", в тревната площ преди кръстовището с бул."Цар Освободител", вдясно посока Център;
10. Част от терен – публична общинска собственост, за поставяне на РИЕ, позиция №132 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4,00/3,00 м, в гр. Русе, бул. "Мидия Енос", в тревната площ, вдясно посока пътен възел "Охлюва", Централна ж.п. гара.

**15 Точка**

**К.Л. 9 Провеждане на публичен търг с явно наддаване за отдаване под наем на обекти – общинска собственост в организиран Мартенски базар**

 **Г-н Иво Пазарджиев:** Госпожа Златомира Стефанова.

 **Г-жа Зл. Стефанова:** Уважаеми общински съветници и колеги, тази точка е свързана с провеждането на традиционния Мартенски базар. Община Русе разполага с 35 броя къщи, от които една е дървена, а 34 са с метална конструкция и ПВЦ. Пазарът ще се проведе от 10 февруари до 2 март включително. Това е временен базар като за една от къщичките е постъпило заявление в общинска администрация от Сдружение „Дете и пространство“ да бъде отдадена безвъзмездно в период от 21 февруари до 2 март.

 **Г-н Иво Пазарджиев:** Благодаря на госпожа Стефанова. Има ли изказвания и предложения по точката? Не виждам, в такъв случай подлагаме на гласуване предложението.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 23**

 На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 1 и 2, чл. 39, ал. 4 от Закона за общинската собственост (ЗОС), чл. 44, ал. 4 от Наредба №1 на Общински съвет - Русе за общинската собственост, чл. 1, т. 1, чл. 2, ал. 1, т. 39 и ал. 2, чл. 3 и чл. 5 от Наредба № 2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване за отдаване под наем за периода от 10.02.2020 г. до 02.03.2020 г. включително, за срок от 22 (Двадесет и два) календарни дни, на преместваеми обекти – частна общинска собственост – 33 броя павилиони за търговска дейност, с номера от 1 до 33 включително, всеки с размери 2,00 м/2,00 м и с площ 4,00 кв. м, монтирани в гр. Русе, зона „Б“ (пл. „Свобода“), съгласно подробна схема по чл. 56 от ЗУТ, утвърдена от Главния архитект на Община Русе на 21.10.2019 г. и Разрешение за поставяне №139/21.10.2019 г. на Главния архитект на Община Русе, с начална тръжна наемна цена – 264,00 лв. (Двеста шестдесет и четири лева) без включен ДДС за всеки павилион за посочения по-горе период.

2. Дава съгласие да се учреди безвъзмездно право на ползване за периода от 21.02.2020 г. до 02.03.2020 г. включително, за срок от единадесет календарни дни, в полза на Сдружение „Дете и пространство”, ЕИК 131333228, спрямо преместваем обект - павилион №34 – частна общинска собственост, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Мартенски базар, съобразно подробна схема по чл. 56 от ЗУТ, утвърдена от Главния архитект на Община Русе на 21.10.2019 г. и Разрешение за поставяне №139/ 21.10.2019 г. на Главния архитект на Община Русе.

**16 Точка**

**К.Л. 24 Информация за изменение на Бюджета на Община Русе към 30.09.2019 година**

 **Г-н Иво Пазарджиев:** Госпожа Емилия Пенева.

 **Г-жа Ем. Пенева:** Уважаеми дами и господа общински съветници, на вашето внимание е информация за изменение на бюджета на Община Русе към 30 септември. Настоящата информация ви се предоставя съгласно чл. 125, ал. 4 от Закона за публичните финанси. Същата е изключително подробна. Приложени са 3 приложения, като в първото подробно са ви описани всички тия писма, които са направили възможно първоначалния бюджет от 138 000 000 да бъде трансформиран към 30 септември в 142 201 854 лв. Второто приложение дава информация как този бюджет е разпределен в държавни дейности, дофинансиране и местни дейности. И третото приложение дава информация за индикативния разчет на средствата от Европейския съюз така, както следва да бъдат изпълнени проектите финансирани със средства от Европейския съюз. Информацията ви се предоставя само за информация, тя няма решение и ви информирам, че общинския бюджет, както към 30 септември, така и към настоящия момент е балансиран и гарантира нормално функциониране на всички дейности.

 **Г-н Иво Пазарджиев:** Благодаря на госпожа Пенева. Има ли въпроси към точката? Точката е само за информация, не се гласува. Продължаваме със следващата точка.

**17 Точка**

**К.Л. 22 Корекция на Бюджета на Община Русе за 2019 година**

 **Г-н Иво Пазарджиев:** Отново госпожа Пенева ще докладва.

 **Г-жа Ем. Пенева:** Уважаеми дами и господа общински съветници, пред вас е корекцията на бюджета за 2019 година на Община Русе. В по-голямата си част корекцията на бюджета представлява пренасочване на средства като остатъци от обекти, които са били финансирани със средства от целевата субсидия за капиталови разходи към сигурни обекти, които ще бъдат изпълнявани през 2020 година. Наложи се входиране и на допълнение към корекцията на бюджета, основанието за това е искане от директора на Професионална гимназия по селскостопанство „Ангел Кънчев“ квартал Образцов чифлик. Ситуацията там е сложна в това училище, направили сме анализ, както на отчета към 30 септември, така и прогнозен поток за разплащания до края на годината. Знаете, че в бюджетът винаги има приоритети и един от първите приоритети това са възнагражденията в училищата. След направения анализ и на този паричен поток искането, което беше за 24 000 в случая ние предлагаме дофинансиране на училището със 7 400 лв., за да ..., като единствената цел за това е съответно училището да не излиза с просрочени задължения и съответно да функционира нормално, както учебния процес, така и учителите, педагогическия състав и непедагогическия да получат своите възнаграждения до края на годината.

 **Г-н Иво Пазарджиев:** Благодаря, госпожо Пенева. Господин Галин Ганчев за изказване.

 **Г-н Г. Ганчев:** Аз няма да се изкажа по точката. Просто формални, няма да гласувам, поради конфликт на интереси.

 **Г-н Иво Пазарджиев:** Да, благодаря на господин Ганчев. Господин Митко Кунчев за изказване.

 **Г-н М. Кунчев:** Прочетох внимателно предложението на кмета, имам един кратък анализ. Първото изречение е „ В ПГС „А. Кънчев“ делегирания бюджет е недостатъчен и не може да покрие всички разходи“. Разяснявам, приходната част в бюджета на всяко училище е сбор от 3 числа, първо число – стандарт за издръжка на институция, второ число – стандарт за издръжка на паралелка, трето ..., там имаме брой паралелки по стандарта, трето – стандарт за издръжка на ученик умножен по броя на учениците. Този механизъм така е направен, че да изключи възможността парите на училището да не стигнат. Предприети са ... Друго изречение „Предприети са мерки за ограничаване на разходите, но въпреки това в професионалната гимназия се очертава недостиг“. В материалът, обаче не е приложено нищо. Извършена ли е проверка от Регионалното управление, от Община Русе, каква е дейността на звеното за вътрешен одит в Община Русе, каква е ролята на обществения съвет в това училище, там има ли представител на общината? Спазени ли са методическите указания на МОН за изготвяне на училищен бюджет и други? Напомням, че съгласно Закона за училищното и предучилищното образование чл. 256 органите на местно самоуправление осигуряват и контролират финансирането на ... дейности и т.н. Кметовете на общините упражняват контрол върху начина на изразходване на предоставените средства на общинските детски градини и училища. Тука става дума за периода август, септември, октомври. Друго изречение „ Приходите от собствено производство през 19-та година са по-малко в сравнение с предходните години по независещи от тях причини“. Съгласно Закона за финансово управление и контрол, публичния сектор, чл. 7 ръководителите на организациите по чл. 2, бюджетите отговарят за: идентифицирането, оценката и управлението на рисковете, застрашаващи постигането на целите на организациите. Според мене, това е съвършено прост и предвидим риск, че може да паднат цените на някои продукции, ако догодина това стане, падне още повече ще бъде още по-лошо. Осен това директорът е длъжен да спазва принципите на добро финансово управление и т.н. Друго изречение, „ Предвид гореизложеното и във връзка с успешното приключване на 2019 г. предлагам дофинансиране на ПГСС „А. Кънчев“ със сумата 7 400 лв.“ Законът за предучилищно, училищно и училищно образование чл. 294 „ Допълнително финансиране се предоставя по решение на първостепенния разпоредител с бюджет по ред и условия, определени от него“, става дума за Община Русе, за паралелки и т.н. Точка 3 – заплащания, дължими от институции, прилагащи система делегиран бюджет в рамките на текущата година, като тези средства, внимавайте подлежат на възстановяване по бюджета на първостепенния разпоредител с бюджет за сметка на бюджетната институция, прилагаща система делегиран бюджет за следващата година, при условия и по ред, определен от първостепенния разпоредител. Затова в края предлагам, в предложението на кмета в края на точка 1-ва, след последното изречение да се добави текста – На основание чл. 294, т. 3 от ЗПУО, предоставените средства подлежат на възстановяване по бюджета на първостепенния разпоредител Община Русе за сметка на бюджета на ПГСС „А. Кънчев“ за следващата година 2020-та в срок до 30.11.2020 г. Второ, тъй като предстои Коледа предлагам следното да се създаде нова точка със следното съдържание – От резерва на община – дейност „Резерв“ да се дофинансират безвъзмездно всички общински училища с по 5 000 лв. като поощрение за добра финансова дисциплина и високи резултати от учебно-възпитателния процес. Така ще реализираме системата бонус-малус, който е имал дисциплина и е внимателен – бонус, който не внимава и има лошо управление на държавата – малус. Благодаря.

 **Г-н Иво Пазарджиев:** Благодаря на господин Кунчев. ( коментар от зала не се чува ) За изказване или за реплика? ( коментар от зала не се чува ) За изказване Росица Георгиева.

 **Г-жа Р. Георгиева:** Уважаеми господин Кмет, уважаеми господин Председател на Общинския съвет, уважаеми дами и господа, колеги, много ми се иска тук общинските съветници да са водени от добро чувство към всички институции, не само към тези, които им лежат пряко на сърцето. Защото общинският съветник е да защитава правата на всички образователни институции и да дава възможност на всички ученици, избрали професиите, специалностите и профилите и да имат възможност те да се обучават в училища на територията на град Русе. Може би, господин Кунчев, не е запознат, че в училището имаме гласувани и маломерни паралелки, за което, господин Енчев, ако греша имаме дофинансиране от страна на общината, както го правим за всички училища, които ги гласуваме през месец септември. По отношение на визираното от господин Кунчев неправилно управление на училището, може би трябваше да поискаме да дойде тук директора на училището, за да направи анализ на действията, които е предприела по отношение на управлението на училището. Не разбрах от изказването на господин Кунчев, той предлага да не дофинансираме училището или предлага да закрием училището, или не можах да разбера точно неговата мисъл по отношение на това, че тези, които не са си свършили работата, за разлика от тези, които са я свършили и те трябва да получат някакъв бонус. Господин Кунчев, аз Ви уверявам, че Професионална гимназия по селскостопанство и колегите, които работят там и ръководството правят всичко възможно, за да управляват делегирания бюджет прозрачно, с броя на учениците, които се обучават в училището. Вие, може би не знаете, но на територията на това голямо училище, с много голяма и богата материална база има 93 ученици. Вие, сам може да сметнете броя на учениците по единния разходен стандарт, за броя на паралелките, като вземете предвид и маломерните паралелки, които се обучават там, за да можем да запазим специалности и профили, които са в категория от Министерски съвет защитени и са с очакван недостиг. Така, че много е лесно да даваме оценка, по-трудно е обаче да дадем предложение, за да запазим професии и специалности, които са необходими и които са защитени от Министерски съвет. Така, че аз предлагам, когато емоционално подхождаме към работата на някое училище хубаво е да погледнем наистина ситуацията в цялата му дълбочина. Защото много е лесно да даваме съвети, когато не носим едни обувки и не знаем къде ни стискат. Благодаря ви много.

 **Г-н Иво Пазарджиев:** Благодаря на госпожа Георгиева. Има ли реплики, изказвания? Не виждам. Общинска администрация, господин Щерев от името на администрацията.

 **Г-н С. Щерев:** Добър ден. Уважаеми общински съветници, в отдел „Образование, младежки дейности и спорт“ сме запознати със случая още от края на септември. Провели сме многократни разговори с ръководството на училището, включително и главен счетоводител и мисля, че това е правилното, да се дофинансира училището. Може би не знаете, но освен всичко друго училището се занимава и с производство, така че има и персонал, който наистина поддържа, стопанисва земята и няма как да не се дофинансира. Благодаря ви.

 **Г-н Иво Пазарджиев:** Благодаря на господин Щерев. Има ли други изказвания по точката? Господин кметът иска думата, след него Галин Ганчев.

 **Г-н П. Милков:** Уважаеми колеги, уважаеми господин Кунчев, тази професионална гимназия е създадена преди да се създаде Третата българска държава. Това е училище, което е с изключително значение за нашия град. Ние загубихме толкова много символи и като общински съветник, и като народен представител съм вземал отношение и тогава не можем да стоим мълчаливи. Без значение дали вече е общинско, дали е държавно, дали е частно. Това е символ на нашия град, разбира се, че ще го дофинансираме. И не просто това, а се обръщам към гражданите и към вас, защото това училище не може да лежи на плещите само на неговия директор или на нашата администрация. Училището е знаково, Русе се намира насред регион, който се използва земеделско производство и тези фермери са необходими. Популяризирайте го, борете се, всеки един от вас, а не да питаме тия 7 000 лв. дали ще ги върнат обратно, няма да ги върнат обратно. Освен това, защо да дописваме в решението законова норма? Да го препишем целия закон? Това е професионална гимназия със структуроопределящо значение за Републиката и за региона и ще бъде подпомогната, за жалост според нашите възможности не можем по-пълно да я подпомогнем. Ние ще я подпомогнем като общество, когато всеки един от вас направи, така че да се вписват там деца. Не може в сред Добруджа 90 деца да учат, в Русе има стопанство, има техника, има общежитие. И ние трябва да се борим с този въпрос, а не догодина дали пак да им дадем 7 400 лв. Благодаря ви.

 **Г-н Иво Пазарджиев:** Благодаря на господин кмета. Господин Галин Ганчев за изказване.

 **Г-н Г. Ганчев:** Няма да гласувам, но искам да се изкажа по тоя въпрос. Чудно ми е, когато ги дебатираме и в детайли въпросите в комисиите, що трябва да ги поставяме тука отново и отново, едно и също. Приоритет ли е образованието, приоритет ли са децата? Да, те са централния приоритет, както на държавата, така и на общината. Абсурд е да не ги дофинансираме, когато са общински училища. Казах го на комисията, подгответе се в следващите години голяма част от общинските училища да бъдат дофинансирани. Защото всяко едно увеличаване на средствата за трудови разходи, тоест възнагражденията на учителите изяжда долу-горе по 1%-1,5% от издръжката. Дабе говорихме и с господин кмета и аз му казах и с господин Енчев, ще дойде, малко остава, още малко остава, почти всички училища са на 92%-93% трудови разходи, когато те трябва да бъдат 83%-85% максимум. И това е така, защото това, което казах преди малко, не се предвижда ... Да, действително по дете се дава финансирането, едно дете носи еди си каква сума, но никой не предвижда, че учителите имат квалификационни степени от 5-та,6-та до 1-ва и т.н., и други разходи. Повтарям 1%-1,5% със всяко увеличение на заплатите се изяжда издръжката на учебните заведения и този въпрос ще тегне като дамоклиев меч пред нас, пред общинския съвет. Още малко, сега има 17%-18% увеличение от 1 януари.

 **Г-н Иво Пазарджиев:** Благодаря на господин Ганчев. Има ли други изказвания по точката? Не виждам. В такъв случай подлагам на гласуване първо предложението на господин Митко Кунчев, а именно – В края на точка 1-ва от предложението да се добави текста, на основание чл. 294, т. 3 от Закона за предучилищното и училищното образование предоставените средства подлежат на възстановяване по бюджета на първостепенния разпоредител с бюджет Община Русе за сметка на бюджета на ПГСС „А. Кънчев“ за следващата година 2020-та в срок до 30.11.2020 г. Втора точка да се създаде нова точка 4 със следното съдържание – От резерва на общината, дейност „Резерв“ да се дофинансират безвъзмездно всички общински училища по 5 000 лв. като поощрение за добрата финансова дисциплина и високите резултати от учебно-възпитателния процес. Подлагам на гласуване предложението на господин Кунчев.

**КВОРУМ – 49. С 1 гласа „за”, 28 „против” и 20 „въздържали се” не се прие предложението.**

 **Г-н Иво Пазарджиев:** Да. ( коментар от зала не се чува ) Обяснение на отрицателен вот за господин Александър Неделчев.

 **Г-н Ал. Неделчев /обяснение на отрицателен вот/:** Благодаря, господин Пазарджиев. Уважаеми колеги, ще си позволя да кажа следващите думи, понеже ни е първа работна сесия и е важно. Никога не бива да подкрепяме популистки, немотивирани предложения, както беше в случая. Да се раздават някакви пари на калпак, без анализ, без разчети, без да се направи обективна проверка по ясни критерии е див популизъм. Така, аз на комисия посъветвах господин Кунчев да не стартира дейността си като съветник по този начин, явно не го е възприел, но апела ми е към всички нас да ..., защото резултат от това нещо, може да бъде само негативен.

 **Г-н Иво Пазарджиев:** Благодаря на господин Неделчев. Има ли други изказвания, предложения по точката? Не виждам. В такъв случай подлагам на гласуване предложението като цяло.

**КВОРУМ – 45. С 44 гласа „за”, 1 „против” и 0 „въздържали се” се прие**

**РЕШЕНИЕ № 24**

На основание чл.21, ал.2, във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:

**І. Приходи – държавни дейности**

§2405 „Приходи от наеми на имущество“ +4 050лв.

МГ „Баба Тонка“ 550лв.

ОУ „Отец Паисий“ гр. Русе 3 500лв.

**Всичко приходи държавна дейност: +4 050лв.**

**Всичко приходи по бюджета: +4 050лв.**

**ІI. Разходи - държавни дейности**

ФУНКЦИЯ „Образование“

Дейност 322 „Неспециализирани училища, без професионални гимназии“

§1015 „Материали“ МГ „Баба Тонка“ +550лв.

§1020 „Външни услуги“ ОУ „Отец Паисий“ гр. Русе +3 500лв.

**Всичко за дейност: +4 050лв.**

**Всичко за дейност: +4 050лв.**

**Всичко разходи държавна дейност: +4 050лв.**

**III. Разходи – местни дейности**

ФУНКЦИЯ „Жилищно строителство, благоустройство, комунално стопанство и опазване на околната среда“

Дейност 604 „Осветление на улици и площади“

§5206 „Изграждане на инфраструктурни обекти“

Обект „Осветление около бл. „Ал. Попов“ и бл. „Едисон“

ПР+СМР+СН+АН“ /било: 19 000лв.; става: 18 404лв./ -596лв.

Обект „Осветление около бл. „Енергетик 1“ и бл. „Енергетик 2“

ПР+СМР+СН+АН“ /било: 31 000лв.; става:30 414лв./ -586лв.

Обект „Осветление по ул. „Иван Ведър“

СМР+СН+АН“ /било:15 000лв.; става: 14 786лв./ -214лв.

Обект „Осветление по ул. „Иван Вазов“, ул. „К. Димчев“ и

 ул. „Даскал Никола“ ПР+СМР+СН+АН“ /било:40 000лв.; става:39 664лв./ -336лв.

Обект „Осветление пространството между ул. „Ангел Кънчев“,

ул. „Асен Златаров“ и ул. „П. Д. Петков“ /било: 25000лв.; става:24 447лв./ -553лв.

Обект „Осветление по главен път I-2 Русе-Разград“ проектиране

 и оценка за съответствие с 353лв. /било:14 700лв.; става: 15 053лв./ +353лв.

**Всичко за дейност: -1 932лв.**

Дейност 606 „Изграждане, ремонт и поддържане на уличната мрежа“

§1030 „Текущ ремонт“

Обект „Текущ ремонт на ул. „Св. Св. Кирил и Методий“ в участъка

от ул. „Чавдар войвода“ до ул. „Хан Аспарух“, гр. Мартен“

/било:12 669лв.; става: 12 852лв./ +183лв.

**Всичко за дейност: +183лв.**

Дейност 619 „ Други дейности по жилищното строителство, благоустройството и регионалното развитие“

§5206 „Изграждане на инфраструктурни обекти“

Обект „Благоустрояване бл.106, 107, 108, 109, кв. „Чародейка Г – юг“,

 проектиране – 8000лв.“ /било:8000лв.; става:7 320лв./ -680лв.

Обект „Обновяване на 20 бр. детски площадки – АН+СМР и

проектиране за обновяване на 25 бр. детски площадки – 22 000лв.“

/било: 187 803лв.; става:180 166лв./ -7 637лв.

**Всичко за дейност: -8 317лв.**

**Всичко за функция: -10 066лв.**

ФУНКЦИЯ „Култура, спорт, почивни дейности и религиозно дело“

Дейност 714 Спортни бази за спорт за всички“

§5206 „Изграждане на инфраструктурни обекти“

Обект „Изграждане на 2 бр. площадки за фитнес на открито и

 2 броя стрийт фитнес“ /било:39 004лв.; става: 38 992лв./ -12лв.

Обект „Плувен комплекс и благоустрояване кв.3004 Източна промишлена

зона на гр. Русе“ – проектиране и оценка за съответствие

/било:51 500лв.; става: 53 000лв./ +1 500лв.

**Всичко за дейност: +1 488лв.**

**Всичко за функция: +1 488лв.**

ФУНКЦИЯ „Други дейности по икономиката“

Дейност 832 „Служби и дейности по поддържане, ремонт и изграждане на пътищата“

§1030 „Текущ ремонт“

Обект „Текущ ремонт на общински път RSE3145 от РП II-23 вход

 и изход при с. Тетово“ /било:172 876лв.; става:172 693лв./ -183лв.

**Всичко за дейност: -183лв.**

**Всичко за функция: -183лв.**

ФУНКЦИЯ „Разходи некласифицирани в другите функции“

Дейност 998 „Резерв“

§0098 „Резерв за непредвидени и неотложни разходи“ -7 400лв.

**Всичко за дейност: -7 400лв.**

**Всичко за функция: -7 400лв.**

**Всичко разходи местни дейности: -16 161лв.**

**IV. Разходи – държавни дейности дофинансирани с общински приходи**

ФУНКЦИЯ „Отбрана и сигурност“

дейност 239 „Други дейности по вътрешната сигурност“

§1020 „Външни услуги“ -34 990лв.

§5206 „Изграждане на инфраструктурни обекти“

Обект „Видеонаблюдение на пешеходни пасарелки на кея“ +34 990лв.

**Всичко за дейност: 0лв.**

**Всичко за функция: 0лв.**

ФУНКЦИЯ „Образование“

Дейност 322 „Неспециализирани училища, без професионални гимназии“

§5206 „Изграждане на инфраструктурни обекти“

Обект „Спортна зала в СУ „В. Левски“, находящ се в УПИ 1- училище,

кв. 848, в кв. „Дружба 1“, ул. „Гео Милев“ №1, гр. Русе“ +8 761лв.

**Всичко за дейност: +8 761лв.**

Дейност 326 „Професионални гимназии и паралелки за професионална подготовка“

ПГ по селско стопанство „Ангел Кънчев“

§1015 „Материали“ +1 600лв.

§1016 „Вода, горива и енергия“ +980лв.

§1020 „Външни услуги“ +2 850лв.

§5203„Придобиване на друго оборудване, машини и съоръжения“ +1 970лв.

Обект „Климатик“ 1бр. 1 970лв.

**Всичко за дейност: +7 400лв.**

**Всичко за функция: +16 161лв.**

**Всичко разходи дофинансиране: +16 161лв.**

**V. Корекции в Инвестиционната програма за 2019г. с целеви средства:**

|  |  |  |  |  |  |
| --- | --- | --- | --- | --- | --- |
| Наименование на обекта | Финансиране с целеви средства /било/ | Финансиране с целеви средства /става/ | Финансиране със собствени средства /било/ | Финансиране със собствени средства /става/ | Корекция „+“/“-„ |
| **§5201 „Придобиване на компютри и хардуер“****Дейност 122 „Общинска администрация“**Обект „Компютърна система“ 22 бр.Обект „Матричен принтер“ 7 бр. | 34 4506090 | 29 8360 |  |  | -4 614-6 090 |
| **Дейност 898 „Други дейности по икономиката“**Обект „Компютърна система“ 1бр. за ОП „Русе арт“Обект „Компютърна система“ 1 бр. за ОП „Управление на общински имоти“ | 1 3001 300 | 1 2311 231 |  |  | -69-69 |
| **§ 5203 „Придобиване на друго оборудване, машини и съоръжения“****Дейност 122 „Общинска администрация“**Обект „Инвалидна платформа- рампа откъм ул. „П.Берон“**Дейност 898 „Други дейности по икономиката“**Обект „Лазерно многофункционално устройство А3“ 1 бр. за ОДЦКИ | 40 0001 300 | 39 9601 194 |  |  | -40-106 |
| **5206 „Изграждане на инфраструктурни обекти“****Дейност 322 „Неспециализирани училища, без професионални гимназии“**Обект „Спортна зала в СУ „В. Левски“, находящ се в УПИ 1- училище, кв. 848, в кв. „Дружба 1“, ул. „Гео Милев“ №1, гр. Русе“ | 21 960 | 33 185 |  |  | +11 225 |
| **Дейност 604 „Осветление на улици и площади“**Обект „Захранване атракциони по алея „Младост“ – парк на младежта | 18 939 | 18 706 |  |  | -233 |
| **Дейност 619 „ Други дейности по жилищното строителство, благоустройството и регионалното развитие“**Обект „Обновяване на 20 бр. детски площадки АН и СМР в гр. Русе | 530 000 | 529 996 |  |  | -4 |

**Всичко разходи по бюджета: +4 050лв.**

**18 Точка**

**К.Л. 23 Допълване на списъка на лицата и длъжностите, имащи право на транспортни разходи, съгласно чл. 36, ал. 1 от ПМС № 344/21.12.2018 г. от Бюджет 2019 година, утвърден с Решение на Общински съвет №1060, прието с Протокол № 42/05.02.2019 г. – Приложение №18**

 **Г-н Иво Пазарджиев:** Госпожа Пенева, заповядайте.

 **Г-жа Ем. Пенева:** Поддържаме предложението така, както е входирано. Само за сведение да кажа, че същото е на основание чл. 36, ал. 1 от Постановлението за изпълнение на държавния бюджет на Република България, където общинския съвет утвърждава списък на длъжностите и на лицата, които имат право на транспортни разходи.

 **Г-н Иво Пазарджиев:** Благодаря на госпожа Пенева. Има ли изказвания, предложения по точката? Не виждам. В такъв случай подлагам на гласуване предложението.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 25**

На основание чл. 21, ал. 2 във връзка с чл. 21, ал. 1, т. 6 от ЗМСМА, чл.36 ал.2 от Постановление №344 от 21.12.2018 година за изпълнението на държавния бюджет на Република България за 2019г., Общински съвет – Русе реши:

Утвърждава допълване на Приложение №18 Списък на лицата и длъжностите, имащи право на транспортни разходи утвърдено с Решение на Общински съвет №1060, прието с Протокол №42/05.02.2019г., както следва:

Чл. 36, ал.1, т.1

Дирекция „Екология и транспорт“

Добавя се:

|  |  |  |
| --- | --- | --- |
| 1. 1. Диана Иванова Николова – инспектор по чистота в отдел „Екология“, новоназначена, карта.
2. Отпада:
3. 1. Снежана Маринова Бурмова - инспектор по чистота в отдел „Екология“, напуснала, карта.
4.
 |  |   |

**19 Точка**

**К.Л. 12 Промяна в състава на Управителния съвет на Фондация „Русе – град на свободния дух**

 **Г-н Иво Пазарджиев:** Госпожа Златомира Стефанова, заповядайте.

 **Г-жа Зл. Стефанова:** Уважаеми общински съветници и колеги, Общинска фондация „Русе – град на свободния дух“ е създадена през 2012 г. с решение на Общинския съвет №380. Съгласно Учредителният акт Върховния колективен орган е Общинския съвет и тя трябва да има 3-членен Управителен съвет. До моментът Управителният съвет е бил в състав: Страхил Карапчански – председател, Ирена Ангелова Петрова и Николай Георгиев Симеонов. Мандатът на Управителния съвет е до 2020 година, 20 октомври, но на 5 ноември е депозирано заявление от господин Карапчански за освобождаване от заеманите длъжности председател на управителен съвет на „Русе – град на свободния дух“ предвид прекратяване на трудовото му правоотношение като заместник-кмет на Община Русе. На 6 ноември има депозирано заявление от г-жа Ирена Петрова за освобождаване от заеманата длъжност член на управителния съвет на фондацията по лични причини. В тази връзка предлагаме Страхил Веселинов Карапчански и Ирена Ангелова Петрова да бъдат освободени от позицията председател и член на управителния съвет и да бъдат заменени със Златомира Тодорова Стефанова заместник-кмет „Икономия, инвестиции и собственост“ на Община Русе и Кристина Мирославова Маринова старши експерт връзки с обществеността на град Русе.

 **Г-н Иво Пазарджиев:** Благодаря на госпожа Стефанова. Има ли изказвания и предложения по точката? Асен Даскалов, след него Владо Владов.

 **Г-н Ас. Даскалов:** Уважаеми господин Председател, уважаеми господин Кмет на община, уважаеми колеги общински съветници, в предложения проект за решение е предвидено освобождаване от управителния съвет на Общинска фондация „Русе – град на свободния дух“ на двама от членовете му, единия, от които изпълнява длъжността председател на управителния съвет. Проектът на решение съдържа предложение за избор на двама нови членове на управителния орган, единия, от които да бъде избран и за председател на Фондацията, като са посочени и правните основания. Действително чл. 14, ал. 4 от Учредителния акт на Фондацията предвижда, че председателя на управителния съвет се избира и освобождава от Общински съвет – Русе, но същото правомощие има и самия управителен съвет, тъй като в чл. 16, ал. 4 от учредителния акт, който е публикуван на сайта на Търговския регистър е записано, че членовете на управителния съвет избират от своя състав председател. Предвид гореизложеното и за да не бъде променен от управителния съвет на Фондацията вота на принципала правя предложение за точка 5 към проекта за решение – На основание чл. 21, ал. 1, т. 23 ЗМСМА във връзка с чл. 14, ал. 1 от Учредителния акт на Общинска фондация „Русе – град на свободния дух“, Общинския съвет реши: отменя чл. 16, ал. 4 от Учредителния акт на Общинска фондация „Русе – град на свободния дух“. Благодаря ви.

 **Г-н Иво Пазарджиев:** Благодаря на господин Даскалов. Владо Владов заявено изказване има.

 **Г-н Вл. Владов:** Уважаеми колеги, уважаеми господин Милков, господин Пазарджиев, понеже днес избираме ново ръководство и от него се очаква да продължи дейността на Фондацията и да я развива. В същият момент, предлагаме предходното ръководство, а именно Страхил Карапчански и Ирена Петрова да бъдат ревизирани, понеже гражданите на Община Русе имат сериозни съмнения за разходваните разходи на Фондацията. Така, че в най-кратък срок очакваме новото ръководство да направи ревизия на старото. Благодаря.

 **Г-н Иво Пазарджиев:** Благодаря на господин Владов. Има заявено изказване от госпожа Кръстева.

 **Г-жа Н. Кръстева:** Уважаеми господин Кмет, уважаеми господин Председател на Общинския съвет, уважаеми колеги, аз зададох въпроса си по време на постоянните комисии, той беше продиктуван от въпрос, който ми беше зададен на мен от други общинския съветници, дали в Управителния съвет на Фондацията могат да бъдат включени и общински съветници от въпросния местен парламент, който е в момента. Дискутирахме го по време на постоянните комисии, сега в момента изказването ми беше продиктувано от предложението, което направи Асен. Може би почивка, която визирате ще ни даде възможност да се запознаем в момента с Учредителния акт на Фондацията, тъй като не всеки вижда дали има преповтаряне на членовете. Аз по-скоро като ви исках Учредителния акт зачетох, че така или иначе във Фондацията Върховния колективен орган, който е Общинския съвет може да избере и освен Управителния съвет и ... Момент, само търся члена, извинявайте, изпълнителен директор, който има и контролен съвет. Контролният съвет така или иначе се състои от общински съветници, доколкото виждам е разписано и в Учредителния акт. Нека в почивката, която вземем да си формираме вътрешното убеждение и може би предмет на следваща сесия или следващо предложение, дали от общински съветници или от общинска администрация ще даде възможност такъв орган да бъде конституиран от Върховния колективен орган, който е Общинския съвет и при необходимост ... Ясно е, че всеки иска някаква прозрачност, всеки иска да види как се харчат средствата, които са във Фондацията, при ситуирането на такъв орган Контролен съвет така или иначе всеки един общински съветник ще има право на това.

 **Г-н Иво Пазарджиев:** Благодаря на госпожа Кръстева. Има ли ... Всъщност направено е искане, процедурно предложение на госпожа Кръстева.

 **Г-жа Н. Кръстева:** Десет, 5-минутна, 10-минутна? ( коментар от зала не се чува ) Десетминутна почивка предлагам.

 **Г-н Иво Пазарджиев:** Уважаеми колеги, има ... ( коментар от зала не се чува ) Не, тя го прави предложение, процедурно предложение, така че ще го гласуваме в случая, не е от името на група. Така, че, колеги, подлагам процедурно предложение на г-жа Кръстева за 10-минутна почивка, моля да гласувате, по време, на която да се извършат консултации между представителите на политическите сили и администрацията, относно това предложение.

**КВОРУМ – 48. С 47 гласа „за”, 1 „против” и 0 „въздържали се” се прие предложението.**

***Почивка 10 минути.***

 **Г-н Иво Пазарджиев:** Уважаеми колеги, преди да стартираме проверката на кворума искам да обявя, че в залата има урна, с която се събират дарения за лечението на общинската служителка Лидия Господинова, която страда от множествена склероза и се нуждае от лечение в Москва. Така, че приканвам общинските съветници, който има желание и според възможностите си да помогнем на госпожа Господинова. Урната се намира при секретарките. Стартираме проверка на кворума. 42 общински съветници са се регистрирали, видимо в залата са повече. Продължаваме по дневния ред и по точката, която направихме почивка. От името на групата на ГЕРБ ще направи изказване госпожа Наталия Кръстева.

 **Г-жа Н. Кръстева**: Уважаеми колеги, в дадената ни почивка разгледахме по-обстойно устава. В чл. 24, ал. 1 е записано, че Учредителят избира, утвърждава Обществен съвет, който се състои от 31 члена, които са общински съветници, видни общественици, изявени професионалисти в различни сфери на дейност, представители на медии, представители на общинска и областна администрация на град Русе. Респективно в чл. 26, ал. 1 отново е разписано, че Върховният колективен орган избира и Контролен съвет за дейността на Фондацията, който се състои от 5-ма члена. Правя следното предложение за следваща сесия на общински съвет, дали ще е от нашата група, дали ще е внесено предложението от група общински съветници в Общински съвет – Русе да подадем поименен списък с представители на всички групи представени в местния парламент, относно обществения съвет, както и за контролния съвет, който вече е от нашите редици.

 **Г-н Иво Пазарджиев:** Благодаря на госпожа Кръстева, има ли други изказвания и предложения по точката? Не виждам. Да, господин кмета.

 **Г-н П. Милков:** Едно изречение ще кажа по повод изявлението на г-жа Кръстева, от името на групата на ГЕРБ. Радвам се, че след толкова години видях текста за наличие на тези съвети и ще ги реализираме, за да могат общинските съветници да разполагат и гражданите на Русе, ясен обзор и възможност да следят като контролен съвет какво се случва. Можеше да направите и досега. Благодаря ви.

 **Г-н Иво Пазарджиев**: Благодаря на господин Кмета. Има ли други предложения и изказвания по точката? Не виждам. В такъв случай подлагам на гласуване първо предложението на Асен Даскалов, относно несъответствието в устава, а именно че към настоящия момент и управителния съвет и общото събрание, което в случая се явява общинския съвет имат право да избират председател на управителния съвет. Предложението е да отпадне чл. 16, ал. 4 от Учредителния акт на общинска фондация „ Русе – град на свободния дух“, а именно да се отмени правото на управителния съвет да избира председател и това да бъде само в прерогативите на Общинския съвет. Подлагам на гласуване предложението на Асен Даскалов.

**КВОРУМ – 47. С 47 гласа „за”, 0 „против” и 0 „въздържали се” се прие предложението.**

 **Г-н Иво Пазарджиев:** Подлагам на гласуване материала като цяло. Моля да стартираме системата за гласуване.

**КВОРУМ – 47. С 46 гласа „за”, 0 „против” и 1 „въздържали се” се прие**

**РЕШЕНИЕ № 26**

На основание чл.21, ал.2, във връзка с чл. 21, ал. 1, т.23 от ЗМСМА, във връзка с чл.14, ал.1, ал. 3 и ал 4 и чл. 18, ал. 1 от Учредителния акт на Общинска фондация „Русе – град на свободния дух“ Общински съвет - Русе реши:

1. Освобождава Страхил Веселинов Карапчански от длъжността Председател на Управителния съвет и от членство в Управителния съвет на Фондация „Русе – град на свободния дух“.
2. Освобождава Ирена Ангелова Петрова от членство в Управителния съвет на Фондация „Русе – град на свободния дух“
3. Избира Кристина Мирославова Маринова за член на Управителния съвет на Фондация „Русе – град на свободния дух до изтичане на мандата на съвета
4. Избира Златомира Тодорова Стефанова за член и Председател на Управителния съвет на Фондация „Русе – град на свободния дух“ до изтичане на мандата на съвета.
5. Отменя чл.16, ал.4 от Учредителния акт на Общинска фондация „Русе – град на свободния дух“.

**20 Точка**

**К.Л. 25 Членство на Община Русе в сдружение по смисъла на ЗЮЛНЦ Сдружение с нестопанска цел „Регионален иновационен център по ИКТ за интелигентно и устойчиво развитие**

 **Г-н Иво Пазарджиев:** Господин Енчо Енчев.

 **Г-н Е. Енчев:** Уважаеми общински съветници, добър ден и от мен. Общинска администрация поддържа направеното предложение и проекта за решение, относно членство на Община Русе в сдружение по смисъла на ЗЮЛНЦ Сдружение с нестопанска цел „Регионален иновационен център по ИКТ за интелигентно и устойчиво развитие.

 **Г-н Иво Пазарджиев:** Благодаря на господин Енчев. По точката има постъпил самоотвод от общинския съветник проф. Христо Белоев, който заявява, че няма да участва в гласуването. Има ли предложения и изказвания по точката? Не виждам, в такъв случай подлагам на гласуване предложението.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 27**

На основание чл. 21, ал. 2, във връзка с чл. 21, ал. 1, т. 15 от Закона за местното самоуправление и местната администрация, Общински съвет - Русе реши:

1. Дава съгласие Община Русе да участва като член в сдружение по смисъла на ЗЮЛНЦ – Сдружение „РЕГИОНАЛЕН ИНОВАЦИОНЕН ЦЕНТЪР ПО ИКТ ЗА ИНТЕЛИГЕНТНО И УСТОЙЧИВO РАЗВИТИЕ“ във връзка с процедура за подбор на проекти BG16RFOP002-1.018 „Създаване и развитие на Регионални иновационни центрове (РИЦ)“ по ОП „Иновации и конкурентоспособност 2014-2020“, Приоритетна ос 1 „Технологично развитие и иновации“, Инвестиционен приоритет 1.1 „Технологично развитие и иновации“, като Община Русе не поема финансови или имуществени ангажименти във връзка с участието си в сдружението.
2. Определя кмета на Община Русе за представител на Община Русе в сдружението.

**21 Точка**

**К.Л. 26 Членство на Община Русе в сдружение по смисъла на ЗЮЛНЦ Сдружение с нестопанска цел РИЦ „Иновативен растеж“**

 **Г-н Иво Пазарджиев:** Преди да дам думата докладвам самоотвод по точката на общинския съветник проф. Христо Белоев, който поради частен интерес няма да участва в гласуването и в разискванията, както и самоотвод на общинската съветничка Алисе Муртезова, която също декларира частен интерес и няма да гласува по точката. Кой ще докладва? ( коментар от зала не се чува ) Господин Енчо Енчев, заповядайте.

 **Г-н Е. Енчев:** Уважаеми общински съветници, Русенският университет „Ангел Кънчев“ ще участва с проектно предложение за финансиране по ОП „Иновации и конкурентноспособност 2014-2020 г.“, процедура „Създаване и развитие на Регионални иновационни центрове“, тематична област „Индустрия за здравословен живот и биотехнологии“, подобласт „ Персонална медицина, диагностика и индивидуална терапия, лечебна и лекарствени форми и средства, според иновационната стратегия за интелигентна специализация на България за периода 2014-2020 година. Което кореспондира с приоритети на ИСИС на Северен централен район. Университетът ще кандидатства по процедурата като предлага създаването на сдружение с нестопанска цел РИЦ „Иновативен растеж“ по смисъла на ЗЮЛНЦ за участие в изграждане на Регионален информационен център. Участието на Община Русе като член на сдружение с нестопанска цел е Регионален иновационен център „Иновативен растеж“ не е обвързано с финансови ангажименти за Община Русе.

 **Г-н Иво Пазарджиев:** Благодаря на господин Енчо Енчев. Има ли изказвания и предложения по точката? Аз ще направя изказване, предоставям точката от тук нататък да я води госпожа Кръстева. Уважаеми колеги общински съветници, на 13 декември в петък постъпи молба от д-р Светослав Дачев, в качеството му на управител на Специализирана болница за активно лечение „Д-р Граматиков“, относно включване на юридическото лице в състава на членовете на Сдружение с нестопанска цел Регионален иновационен център „Иновативен растеж“, което касае настоящата точка. За да могат да изпълнят изискванията те трябва да получат санкция на Общинския съвет, който се явява Принципал на лечебното заведение и това, което е със срок до 20.01.2020 г. С оглед на това, че следващата ни сесия е след тази дата, считам че може към настоящата точка да бъде добавена и нова точка 3-та със следното съдържание – В качеството си на упражняващ правата на едноличен собственик на капитала Общински съвет – Русе дава съгласие на лечебното заведение да участва като член на Сдружение по смисъла на Закона за юридическите лица с нестопанска цел във връзка с процедура по избор на проекти“. Предложението съм ви го дал предварително, разпечатано е, както и молбата на д-р Дачев. Считам, че можем да добавим и това в настоящата точка, за да може и въпросното лечебно заведение също да участва в сдружението с нестопанска цел. Благодаря.

 **Г-жа Н. Кръстева**: Има ли желаещи за изказване? Не виждам, процедура на гласуване. ( коментар от зала не се чува ) Първо гласуваме, не, предложението на председателя на общинския съвет господин Пазарджиев, което ни беше раздадено предварително и което току-що той зачете.

**КВОРУМ – 44. С 44 гласа „за”, 0 „против” и 0 „въздържали се” се прие предложението.**

 **Г-жа Н. Кръстева:** Гласуваме материала като цяло, процедура на гласуване.

**КВОРУМ – 47. С 46 гласа „за”, 1 „против” и 0 „въздържали се” се прие**

 **Г-жа Н. Кръстева:** Заповядайте, господин Председател.

 **Г-н Иво Пазарджиев**: Благодаря на госпожа Кръстева. ( коментар от зала не се чува ) Уважаеми колеги, тъй като госпожа Муртезова по погрешка е гласувала, моля за повторно гласуване по точката. Прегласуваме точката. ( коментар от зала не се чува ) Предложението като цяло, да.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 28**

На основание чл. 21, ал. 2, във връзка с чл. 21, ал. 1, т. 15 от Закона за местното самоуправление и местната администрация, Общински съвет - Русе реши:

1. Дава съгласие Община Русе да участва като член в сдружение по смисъла на ЗЮЛНЦ – Сдружение с нестопанска цел „РИЦ „Иновативен растеж” във връзка с процедура за подбор на проекти BG16RFOP002-1.018 „Създаване и развитие на Регионални иновационни центрове (РИЦ)“, Тематична област 3 „Индустрия за здравословен живот и биотехнологии“, подобласт „Персонална медицина, диагностика и индивидуална терапия, лечебни и лекарствени форми и средства" по ОП „Иновации и конкурентоспособност“ 2014-2020, като Община Русе не поема финансови или имуществени ангажименти във връзка с участието си в сдружението.
2. Определя кмета на Община Русе за представител на Община Русе в сдружението.
3. В качеството си на упражняващ правата на едноличен собственик на капитала Общински съвет – Русе дава съгласие СБАЛПФЗ „Д-Р ДИМИТЪР ГРАМАТИКОВ“ ЕООД да участва като член в сдружение по смисъла на ЗЮЛНЦ – сдружение с нестопанска цел „РИЦ „Иновативен растеж“ във връзка с процедура за подбор на проекти BG16RFOP002-1.018 “Създаване и развитие на Регионални иновационни центрове (РИЦ)“, Тематична област 3 „Индустрия за здравословен живот и биотехнологии“, подобласт „Персонална медицина, диагностика и индивидуална терапия, лечебни и лекарствени форми и средства“ по ОП „Иновации и конкурентоспособност“ 2014-2020, като дружеството не поема финансови или имуществени ангажименти във връзка с участието си в сдружението. СБАЛПФЗ „Д-Р ДИМИТЪР ГРАМАТИКОВ“ ЕООД да се представлява от неговия управител при подписване на документите за присъединяване като член на сдружението и при последващи активности, свързани с участието на същото сдружение в посочената процедура.

**22 Точка**

**К.Л. 28 Решение за даване на съгласие Община Русе да кандидатства с проектно предложение по покана „Изграждане на младежки центрове“, Програма „Местно развитие, намаляване на бедността и подобрено включване на уязвими групи“, съфинансирана от Финансовия механизъм на Европейското икономическо пространство 2014-2021 г., както и да поеме ангажимент за осигуряване на устойчивост**

 **Г-н Иво Пазарджиев:** Господин Енчо Енчев, заповядайте, заместник-кмета.

 **Г-н Е. Енчев:** Уважаеми общински съветници, поддържаме направеното предложение за вземане на решение за даване на съгласие Община Русе да кандидатства с проектно предложение по покана „Изграждане на младежки центрове“, Програма „Местно развитие, намаляване на бедността и подобрено включване на уязвимите групи“, финансирана от Финансовия механизъм на Европейското икономическо пространство 2014-2021 г., както и да поеме ангажимент за осигуряване на устойчивост. Това предложение беше разгледано от постоянните комисии и беше подкрепено. Междувременно, обаче при подготовка на проектното предложение се наложи да се зададе въпрос, да се изиска допълнителна информация от Министерството на образованието, относно изискването за осигуряване на устойчивост на проекта.Съгласно полученият отговор от тяхна страна, ние депозирахме предложение в деловодството на Общинския съвет и в момента предлагаме следното – „С оглед на горното се налага изменение на предложението, точка 1 остава непроменена в решението. Точка 2 придобива следната редакция – „Общински съвет – Русе поема ангажимент за осигуряване на устойчивост Община Русе да не променя собствеността и предназначението, както на сградата с местонахождение съгласно акт №9440 за публична общинска собственост, област Русе, община Русе, град Русе, ул. „Александровска“ №29, номер по предходен план 718, квадрат 72, поземлен имот №63427.2.718, обектно финансиране по програмата, така и на придобитото оборудване, актив в нея за период от поне 5 години след одобрение на финансовия отчет по проекта, като гарантира, че в рамките на този период то ще се използва за целите на проекта. Създава се нова точка 3, както следва – Общински съвет – Русе дава съгласие при разработването и изпълнението на проекта да бъде включен партньор от България, публични органи или неправителствени организации, както и чуждестранен партньор, публични или частни правни субекти, както и неправителствени организации, регистрирани като юридически лица от държавите донори: Република Исландия, Княжество Лихтенщайн, Кралство Норвегия.

 **Г-н Иво Пазарджиев:** Благодаря на заместник-кмета. Има ли изказвания и предложения по точката? Господин Галин Ганчев.

 **Г-н Г. Ганчев:** Аз изказах моето становище в комисията, но исках да го кажа и тук. Приветствам, че тази знакова сграда на Русе, която е и красива, и може да бъде използвана, действително да бъде реновирана и да бъде създаден тоя Младежки център. Помолихме в комисията, обаче, не знам дали трябва в програмата на тая сграда или устав, някакъв, ако се приеме да има и една точка, която, че учебните заведения, учителите да могат да водят квалификационна дейност в някоя от залите на това помещение, на тая сграда. А иначе, действително време беше, радвам се, че в предходния общински съвет успяхме да стигнем до решението тая сграда да бъде прехвърлена от държавна в общинска собственост и е време общината да се погрижи действително за създаването на този Младежки център. Благодаря ви.

 **Г-н Иво Пазарджиев:** Благодаря на господин Ганчев. Има ли други изказвания и предложения по точката? Не виждам, в такъв случай подлагам на гласуване предложението.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 29**

На основание чл. 21, ал.1, т. 23, във връзка с чл. 21, ал.2 от ЗМСМА Общинският съвет реши:

1. Дава съгласие Община Русе да кандидатства за финансиране в рамките на покана „Изграждане на младежки центрове“, Програма „Местно развитие, намаляване на бедността и подобрено включване на уязвими групи“, съфинансирана от Финансовия механизъм на Европейското икономическо пространство 2014-2021 г.;
2. Общински съвет – Русе поема ангажимент за осигуряване на устойчивост – Община Русе да не променя собствеността и предназначението както на сградата (с местонахождение съгласно Акт №9440 за публична общинска собственост: област Русе, община Русе, град Русе, ул. „Александровска“ №29, номер по предходен план 718, кв. 72, поземлен имот №63427.2.718), обект на финансиране по Програмата, така и на придобитото оборудване/актив в нея за период от поне 5 (пет) години след одобрение на финалния отчет по проекта, като гарантира, че в рамките на този период то ще се използва за целите на проекта;
3. Общински съвет – Русе дава съгласие при разработването и изпълнението на проекта да бъде включен партньор от България (публични органи или неправителствени организации), както и чуждестранен партньор (публични или частни правни субекти, както и неправителствени организации, регистрирани като юридически лица) от държавите-донори (Република Исландия, Княжество Лихтенщайн, Кралство Норвегия).

**23 Точка**

**К.Л. 29 Програма за развитие на читалищната дейност в Община Русе през 2020 г.**

 **Г-н Иво Пазарджиев:** Заместник-кметът Енчо Енчев ще докладва, заповядайте.

 **Г-н Е. Енчев:** Благодаря.Уважаеми общински съветници, поддържаме направеното предложение, относно приемане на Програма за развитие на читалищната дейност в Община Русе през 2020 г. и проекта за решение.

 **Г-н Иво Пазарджиев:** Благодаря на заместник-кмета. Предложения и изказвания по точката? Не виждам, в такъв случай подлагам на гласуване предложението.

**КВОРУМ – 48. С 46 гласа „за”, 0 „против” и 2 „въздържали се” се прие**

**РЕШЕНИЕ № 30**

 На основание чл. 21, ал. 2, във връзка с чл. 21, ал.1, т. 12 от ЗМСМА и чл. 26а, ал. 2 от Закона за народните читалища, Общински съвет – Русе реши:

1. Приема Програмата за развитие на читалищната дейност в Община Русе през 2020 година, съгласно Приложение 1 и Приложение 2.

**24 Точка**

**К.Л. 1 Промяна на Приложение №2 от Правилника за дейността на ОП „Спортни имоти“**

 **Г-н Иво Пазарджиев:** Заместник-кметът Енчо Енчев, заповядайте.

 **Г-н Е. Енчев:** Уважаеми общински съветници, поддържаме направеното предложение, като приемаме и направеното предложение от господин Пламен Рашев в комисията за младежта и спорта със следния текст – „В проекта за решение да се добави §1 със следния текст Изменя чл. 7 от правилника за дейността на ОП „Спортни имоти“, както следва: кмета на общината назначава директора на общинско предприятие и сключва с него договор след проведен конкурс по реда на Кодекса на труда. Досегашният текст на проекта за Правилник на изменение и допълнение на правилника за дейността на ОП „Спортни имоти“ става §2“.

 **Г-н Иво Пазарджиев:** Благодаря на заместник-кмета. Има ли предложения и изказвания по тази точка? Дилян Саманджиев, заповядайте.

 **Г-н Д. Саманджиев**: Уважаеми господин Председател, уважаеми господин Кмете, уважаеми колеги, на мене въпроса ми е към разработване на Гребната база езерото „Липник“ и в частност базата на академичното гребане. Кога ще има там прокарано електричество и санитарен възел?

 **Г-н Иво Пазарджиев:** Благодаря на господин Саманджиев. От името на администрацията директора на „Спортни имоти“ Веселин Богданов.

 **Г-н В. Богданов:** Уважаеми общински съветници, на конкретния въпрос мога да отговоря. Базата на академично гребане в момента не се стопанисва от ОП „Спортни имоти“ и поради тая причина ние не сме в състояние да направим такива подобрения, каквито предлага общинския съветник. Благодаря ви.

 **Г-н Иво Пазарджиев:** Има ли други предложения и изказвания по точката? Не виждам. В такъв случай подлагаме на гласуване предложението на администрацията с приетото от тях предложение на общинския съветник Пламен Рашев. Моля, за процедура на гласуване.

**КВОРУМ – 48. С 38 гласа „за”, 0 „против” и 10 „въздържали се” се прие**

**РЕШЕНИЕ № 31**

На основание чл. 21 ал. 1 т. 8, във връзка с чл. 21, ал. 2 от ЗМСМА и във връзка с чл. 12, ал. 5, чл. 52, ал. 3 и ал. 4 от Закона за общинска собственост, Общински съвет-Русе реши:

1. Приема правилник за изменение и допълнение на Правилника за дейността на ОП Спортни имоти като:

§ 1.Изменя чл. 7 от Правилника за дейността на ОП „Спортни имоти“, както следва: „Кметът на Общината назначава директора на общинското предприятие и сключва с него договор, след проведен конкурс по реда на Кодекса на труда.“

§ 2. Отменя Приложение № 2 от Правилника на ОП „Спортни имоти“

Приема ново Приложение № 2 структура на ОП Спортни имоти, както следва:

ДИРЕКТОР

администрация

Общата численост на персонала остава непроменена – 42бр.

**25 Точка**

**К.Л. 30 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.169.575, находящ се в местността „Гълъбец“, гр. Русе**

 **Г-н Иво Пазарджиев:** Госпожа Магдалина Илиева заместник-кмет.

 **Г-жа М. Илиева:** Поради постъпило искане от Веско Парашкевов Василев, собственик на поземлен имот в местността „Гълъбец“ се предлага да се вземе решение за позволяване изработването на подробен устройствен план. Намеренията инвестиционните в случая са за диагностичен център. Приложени са: самото заявление, пълномощно, скица на имота, документ за собственост. Общинският съвет трябва да одобри и техническото задание за изработването на подробния устройствен план, който в случая е план на застрояване. Приложена е и скица-предложение и са посочени съответните показатели, устройствени показатели. Благодаря.

 **Г-н Иво Пазарджиев:** Благодаря на заместник-кмета. Има ли изказвания, предложения по точката? Не виждам, процедура на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 32**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-85/04.11.2019г. от Веско Парашкевов Василев, Общински съвет – Русе реши:

1. Одобрява задание за проектиране на план за застрояване на поземлен имот с идентификатор 63427.169.575, находящ се в местността „Гълъбец“, гр. Русе, като с плана за имота се определи смесена многофункционална зона разновидност 2 /Смф2/ с плътност на застрояване до 50%, коефициент на интензивност на застрояването до 2 и процент на озеленяване – минимум 20%. Планът за застрояване да се изработи с ограничителни линии на застрояване определящи ситуирането на новопроектираната сграда свободно на минимум 1,5 метра от двете външни граници и на минимум 3 метра от двете странични граници на имота и с височина Н до 7 метра;
2. Разрешава изработване на план за застрояване на поземлен имот с идентификатор 63427.169.575, находящ се в местността „Гълъбец“, гр. Русе, в съответствие с одобреното в т.1 задание.

**26 Точка**

**К.Л. 31 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.150.754, находящ се в местността „Караманлийка“, гр. Русе**

 **Г-н Иво Пазарджиев:** Госпожа Магдалина Илиева, заповядайте.

 **Г-жа М. Илиева:** Към предложението на господин Милкова са приложени всички необходими документи. Съгласно искането за разрешаване изработването на подробен устройствен план, което е подадено от Кристияна Петрова, собственик на поземлен имот в местността „Караманлийка“. Имотът попада в обхвата на приетия предварителен проект на Общия устройствен план, като се намира в територия определена като вилна зона. Предвижда се изработването на подробен устройствен план – план на застрояване и промяна на предназначението на земята. Посочени са в скицата-предложение ограничителните линии на застрояване, имота е около 1057 квадратни метра по документи. Общинският съвет трябва да одобри заданието за изработване на подробен устройствен план, както и да разреши разработването на план на застрояване. Приложени са всички необходими документи като скици, задание, документи за собственост, както и разрешение на местната кооперация „Караманлийка“ за присъединяване на имота към водопровод и електрозахранване.

 **Г-н Иво Пазарджиев:** Благодаря на заместник-кмета. Има ли изказвания и предложения по точката? Не виждам. В такъв случай процедура на гласуване.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 33**

 На основание чл.21 ал.2 във връзка с чл.21,ал.1 т.11 от ЗМСМА, чл.124а, ал.1 и чл.124б, ал.1 във връзка с чл. 110, ал.1, т.3 от ЗУТ и искане с вх.№УТ-27-83/22.10.2019г. от Кристиана Красимирова Петрова, Общински съвет – Русе реши:

1. Одобрява задание за проектиране на подробен устройствен план (ПУП) - план за застрояване (ПЗ) на поземлен имот с идентификатор 63427.150.754, находящ се в местността „Караманлийка“, гр. Русе. С плана да се определи зона за застрояване - вилна зона /Ов/, като ограничителните линии на застрояване да се разположат свободно на по 4 метра от двете странични имотни граници и на по 2 метра от външните граници на имота към обслужващите пътища от юг и запад. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ;
2. Разрешава изработване на ПУП - ПЗ на поземлен имот с идентификатор 63427.150.754, находящ се в местността „Караманлийка“, гр. Русе, в съответствие с одобреното в т.1 задание.

**27 Точка**

**К.Л. 2 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.313.100, находящ се в местността „Караач“, гр. Русе**

 **Г-н Иво Пазарджиев**: Кой ще докладва? Процедурно предложение първо господин Дяков.

 **Г-н О. Дяков:** Колеги, тъй като скоро взехме почивка, аз предлагам почивката, която е в 11 часа да не я ползваме, а да продължим да работим, останаха малко точки, мисля че ще успеем. Благодаря.

 **Г-н Иво Пазарджиев:** Благодаря на господин Дяков. Подлагам на гласуване процедурното предложение.

**КВОРУМ – 47. С 47 гласа „за”, 0 „против” и 0 „въздържали се” се прие предложението.**

 **Г-н Иво Пазарджиев:** Заповядайте, госпожо Илиева да докладвате точка 27-ма. Заповядайте за точка 27-ма, контролен лист 2.

 **Г-жа М. Илиева:** Тук става въпрос за получено искане за разрешаване изработването на ПУП – план на застрояване от Кристиан Антонов Стайков и Матис... Антонов Стайков собственици на поземлен имот, находящ се в местност „Караач“. Имотът се намира до път Русе – Варна, северозападно от ДЗС и от трасето на бъдеща автомагистрала. Към моментът имота е нива, предвижда се да бъде изработен подробен устройствен план и промяна на предназначение на имота. Съгласно приетия предварителен общ устройствен план имота се намира в зона смесена многофункционална зона за застрояване Смф 2. Посочени са устройствените коефициенти, които трябва да се съобразяват при изработване на застроителния план. Приложен е протокол от Областно пътно управление, в което се дава положително становище за изработването на тоя план с изискване да бъде изготвен и проект комуникационно-транспортен план. Към изработеният подробен устройствен план – план на застрояване.

 **Г-н Иво Пазарджиев:** Благодаря на заместник-кмета. Има ли изказвания и предложения по точката? Не виждам, процедура на гласуване по точката.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 34**

 На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№№УТ-27-72/17.10.2018г. и 94А-7821-2#1/10.10.2019г. от Кристиан Антонов Стайков и Матиас Антон Стайков, Общински съвет – Русе реши:

1. Одобрява задание за проектиране на подробен устройствен план - план за застрояване на поземлен имот с идентификатор 63427.313.100, находящ се в местността „Караач“, гр. Русе, като с плана се определи смесена многофункционална зона за застрояване с плътност на застрояване до 50%, коефициент на интензивност на застрояването - до 2, озеленена площ - минимум 20% и височина на застрояването – до 15 метра. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ (включително и план-схема за комуникационно-транспортно обслужване). Да се спазят изискванията на чл.6 от закона за пътищата;
2. Разрешава изработване на план за застрояване на поземлен имот с идентификатор 63427.313.100, находящ се в местността „Караач“, гр. Русе, в съответствие с одобреното в т.1 задание.

**28 Точка**

**К.Л. 3 Даване на Разрешение за изработване на проект за подробен устройствен план – план за застрояване на поземлени имоти с идентификатори 47336.10.331 и 47336.10.70, находящи се в местността „Вехтите лозя“, в землището на гр. Мартен, Община Русе**

 **Г-н Иво Пазарджиев:** Госпожа Магдалина Илиева, заповядайте.

 **Г-жа М. Илиева:** Отново във връзка с искане за изработване на подробен устройствен план. В случая от Артемида моделс Русе собственик на имот в местността Вехтите лозя в землището на град Мартен. Предвижда се изработването на подробен устройствен план и план на застрояване. Попада в смесена многофункционална зона за застрояване. Приложени са според мен всички необходими документи: заявление, задание за проектиране, което общинския съвет трябва да приеме, скица на поземления имот. В случая не виждам посочени ограничителни линии, ако имате някакви въпроси главния архитект госпожа Бучуковска е на разположение. Благодаря.

 **Г-н Иво Пазарджиев:** Благодаря на заместник-кмета. Има ли изказвания и предложения по точка 28? Не виждам. В такъв случай процедура на гласуване.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 35**

 На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№№30-4123-3#1/18.09.2019г. и УТ-27-69/17.10.2018г. от „АРТЕМИДА МОДЕЛС РУСЕ“ООД, Общински съвет – Русе реши:

1. Одобрява задание за проектиране на подробен устройствен план за поземлени имоти с идентификатори 47336.10.331 и 47336.10.70, находящи се в местността „Вехтите лозя“, в землището на гр. Мартен, Община Русе, като с плана се определи смесена многофункционална зона за застрояване /Смф2/ с плътност на застрояване до 50%, коефициент на интензивност на застрояването - до 2, озеленена площ - минимум 20% и височина на застрояването – до 15 метра. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ (включително и план-схема за комуникационно-транспортно обслужване). Да се спазят изискванията на чл.6 от закона за пътищата;
2. Разрешава изработване на подробен устройствен план за поземлени имоти с идентификатори 47336.10.331 и 47336.10.70, находящи се в местността „Вехтите лозя“, в землището на гр. Мартен, Община Русе, в съответствие с одобреното в т.1 задание.

**29 Точка**

**К.Л. 4 Даване на Разрешение за изработване на проект за подробен устройствен план – план за застрояване на поземлен имот с идентификатор 02796.17.7, находящ се в землището на с. Басарбово, Община Русе в местността „БРАНЗАЛАНА“**

 **Г-н Иво Пазарджиев:** Госпожа Магдалина Илиева.

 **Г-жа М. Илиева:** Искането за разрешаване изработването на ПУП е от Антон Иванов Стайков. Тук преди няколко точки отново минаха документи с негово искане. Имотът се намира в землището на с. Басарбово, местността „Бранзалана“, отново северозападно от ДЗС и от трасето на магистралата Русе – Велико Търново. Съобразно приетия предварителен проект на общия устройствен план имота попада в зона смесена многофункционална за застрояване Смф 2. Предвижда се изработването на план на застрояване, посочени са необходимите коефициенти, на които трябва да отговаря той и всички останали документи, както и одобрена от директора на Областни пътно управление изискване на комисията на управлението. Отново не виждам линии на застрояване. Благодаря.

 **Г-н Иво Пазарджиев:** Благодаря на заместник-кмета. Има ли изказвания и предложения по точката? Не виждам, процедура на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 36**

 На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№№УТ-27-71/17.10.2018г. и 94А-7821-2#1/10.10.2019г. от Антон Иванов Стайков, Общински съвет – Русе реши:

1. Одобрява задание за проектиране на подробен устройствен план - план за застрояване на поземлен имот с идентификатор 02796.17.7, находящ се в землището на с. Басарбово, община Русе в местността „БРАНЗАЛАНА“, като с плана се определи смесена многофункционална зона за застрояване с плътност на застрояване до 50%, коефициент на интензивност на застрояването - до 2, озеленена площ - минимум 20% и височина на застрояването – до 15 метра. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ (включително и план-схема за комуникационно-транспортно обслужване). Да се спазят изискванията на чл.6 от закона за пътищата;
2. Разрешава изработване на план за застрояване на поземлен имот с идентификатор 02796.17.7, находящ се в землището на с. Басарбово, община Русе в местността „БРАНЗАЛАНА“, в съответствие с одобреното в т.1 задание.

**30 Точка**

**К.Л. 5 Даване на Разрешение за изработване на проект за подробен устройствен план – план за застрояване на поземлен имот с идентификатор 02796.17.56, находящ се в землището на с. Басарбово, Община Русе в местността „БРАНЗАЛАНА“**

 **Г-н Иво Пазарджиев:** Заместник-кметаМагдалина Илиева, заповядайте. .

 **Г-жа М. Илиева:** Преди няколко точки отново преминаха съответно искане от същите собственици Кристиян Антонов Стефанов и Матис Антонов Стайков. Става въпрос за имоти, които се намират един до друг в същата зона, в местност „Бранзалана“, отново близо до пътя Русе – Варна, северозападно от ДЗС. Отново в същата зона предвидена по предварително приетия общ устройствен план Смф2. Предвижда се промяна на предназначението.

 **Г-н Иво Пазарджиев:** Колеги, моля за тишина в залата.

 **Г-жа М. Илиева:** Подадени са заданието за проектиране и всички останали документи, необходими, за да вземете решение. Благодаря.

 **Г-н Иво Пазарджиев:** Благодаря на заместник-кмета. Има ли изказвания и предложения по точката? Не виждам, процедура на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 37**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1 във връзка с чл.110, ал.1, т.3 от ЗУТ и искане с вх.№№УТ-27-73/17.10.2018г. и 94А-7821-2#1/10.10.2019г. от Кристиан Антонов Стайков и Матиас Антон Стайков, Общински съвет – Русе реши:

1. Одобрява задание за проектиране на подробен устройствен план - план за застрояване на поземлен имот с идентификатор 02796.17.56, находящ се в землището на с. Басарбово, община Русе в местността „БРАНЗАЛАНА“, като с плана се определи смесена многофункционална зона за застрояване с плътност на застрояване до 50%, коефициент на интензивност на застрояването - до 2, озеленена площ - минимум 20% и височина на застрояването – до 15 метра. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ (включително и план-схема за комуникационно-транспортно обслужване). Да се спазят изискванията на чл.6 от закона за пътищата;
2. Разрешава изработване на план за застрояване на поземлен имот с идентификатор 02796.17.56, находящ се в землището на с. Басарбово, община Русе в местността „БРАНЗАЛАНА“, в съответствие с одобреното в т.1 задание.

**31 Точка**

**К.Л. 6 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.154.54, находящ се в местността „Хайдук дере“, гр. Русе**

 **Г-н Иво Пазарджиев:** Заместник-кметаМагдалина Илиева, заповядайте.

 **Г-жа М. Илиева:** Искането в случая е от Румен Радев, имота се намира в „Хайдук дере“. В случая съгласно предварително приетия общ устройствен план той попада в зона за вилно застрояване. Предвижда се изработване на план на застрояване. Затова съответно е приложено искането, самото задание за проектиране и скица-предложение. Благодаря.

 **Г-н Иво Пазарджиев:** Благодаря и аз. Има ли изказвания и предложения по точката? Не виждам, процедура на гласуване.

**КВОРУМ – 46. С 45 гласа „за”, 0 „против” и 1 „въздържали се” се прие**

**РЕШЕНИЕ № 38**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1 във връзка с чл.110, ал.1, т.3 от ЗУТ и искане с вх.№УТ-27-78/09.10.2019г. от Румен Иванов Радев, Общински съвет – Русе реши:

1. Одобрява задание за проектиране на подробен устройствен план - план за застрояване на поземлен имот с идентификатор 63427.154.54, находящ се в местността „Хайдук дере“, гр. Русе, като с плана за имота се определи устройствена зона за вилно застрояване /Ов/. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ;
2. Разрешава изработване на подробен устройствен план - план за застрояване на поземлен имот с идентификатор 63427.154.54, находящ се в местността „Хайдук дере“, гр. Русе, гр. Русе, в съответствие с одобреното в т.1 задание.

**32 Точка**

**К.Л. 7 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.152.232, находящ се в местността „Нови Халваджи“, гр. Русе**

 **Г-н Иво Пазарджиев:** ГоспожаМагдалина Илиева, заповядайте. .

 **Г-жа М. Илиева:** Искането за разрешение изработването на ПУП е от Мирослав Гецов, в местност „Нови Халваджи“ се намира имота от 700 кв.м. Предвижда се промяна на предназначението на целия имот, като са посочени съответните изисквания към отстоянията на линията на застрояване, те са отразени и в скица-проект, в заданието за проектиране, което трябва да одобрите. Приложени са всички необходими документи за това. Благодаря.

 **Г-н Иво Пазарджиев:** Благодаря на заместник-кмета. Има ли изказвания и предложения по точката? Не виждам, процедура на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 39**

 На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1 във връзка с чл.110, ал.1, т.3 от ЗУТ и искане с вх.№УТ-27-75/03.10.2019г. от Мирослав Илиев Гецов, Общински съвет – Русе реши:

1. Одобрява задание за проектиране на подробен устройствен план - план за застрояване на поземлен имот с идентификатор 63427.152.232, находящ се в местността „Нови Халваджи“, гр. Русе, като с плана за имота се определи жилищна зона с преобладаващо комплексно застрояване /Жк/ и свободно разположено застрояване с височина до 10 метра. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ;
2. Разрешава изработване на подробен устройствен план - план за застрояване на поземлен имот с идентификатор 63427.152.232, находящ се в местността „Нови Халваджи“, гр. Русе, в съответствие с одобреното в т.1 задание.

**33 Точка**

**Изказване на Мариян Димитров с вх. №712/12.12.2019 г.**

 **Г-н Иво Пазарджиев:** Заповядайте, господин Димитров.

 **Г-н М. Димитров:** Уважаеми общински съветници, уважаеми господин Председател, уважаеми господин Кмете, правя изказване относно концесията за строителство на обекти от СК ...

 **Г-н Иво Пазарджиев:** Колеги, моля за тишина в залата.

 **Г-н М. Димитров:** И имоти за развитие на спорта, публична и частна общинска собственост на Община Русе, включително на стадион „Дунав“. Уважаеми господин Пенчо Милков, като Ви честитя избора за кмет искам да Ви припомня, че още в първото си изказване декларирахте, че ще изпълнявате предизборната си програма и то най-вече в тази и част, в която тя съвпада с предизборните програми на другите политически сили. Моята предизборна програма основно беше изградена върху решимостта ми да извърша пълна ревизия на Община Русе и да водя тотална битка срещу корупцията. Надявам се това да е една от Вашите цели. Обнадежден съм от решението на Общински съвет – Русе за създаване на комисия за взаимодействие с гражданското общество и си позволявам да поставя отново въпроса за концесията на стадион Дунав, който вероятно ще бъде първия сигнал до тази комисия. В тази сделка Община Русе е концедент, но продължава да бъде и собственик на стадион Дунав, макар и с ограничени права за срока на договора. Договорът за концесия с РДС Инвест ЕАД, представляван от д-р Симеон Симеонов е сключен на 22 октомври 2018-та, а обектите са предадени на концесионера на 11 декември 2018-та. На представените фотоси, вървят в момента се вижда, че за периода от 10 май 2017-та до 16 септември 2018-та от година и половина до месец преди предаването на обектите от Община Русе кипи усилено строителство. Даже на 1 септември 2018-та кмета на Русе Пламен Стоилов заедно с директора на „Спортни имоти“ Веселин Богданов е нагазил новия терен на стадион Дунав и показва на министъра на спорта Красен Кралев, на спортните деятели Любо Ганев и Валентин Йорданов, на депутата Пламен Нунев как тече строежа на съоръжението. Дали, поради вътрешнопартийни кавги или поради други основателни страхове този фотос публикуван на сайта на ГЕРБ Русе вече е заличен, но аз имам всички фотоси и на хартиен носител, и ще ги предоставя на комисията и в този им вид. Извършените строежи преди предаването на обектите на концесионера са документирани от русенските медии. Направените подобрения, за които Община Русе е дала съгласието си, според декларация подписана пак от д-р Симеонов, но този път в качеството на председател на управителния съвет на ФК Дунав трябва да бъдат в полза на общината. След ревизия по документи, извършена от Държавната финансова инспекция се твърди, че предварително са извършени само следните дейности: освежаване на коридори и окачени тавани на възстановителния център на съблекалните, профилактика на дренажна система и поставяне на временна автоматична поливна система, обновяване на тревна настилка и поставяне на изкуствена настилка зад футболните врати. От фотосите се вижда, че на стадион Дунав работят багери, фандроми, валяци, камиони, лее се бетон, полага се нова тревна настилка, изграждат се 2 изкуствени футболни игрища зад всяка една от футболните врати. Всичко това би било много добре, ако не беше част от инвестиционната програма по концесионния договор с предмет за строителство на обекти от СК Дунав. Благодарение на тази инвестиционна програма срока на концесията е толкова голям, 35 години с опция за продължаване от още 12 години, а концесионната такса е толкова малка 250 лева на месец, колкото е наема на една гарсониера в същия квартал, въпреки че става въпрос за 42 декара площ и 1600 кв.м. застроена площ. Това буди ... Свършвам, едно изречение.

 **Г-н Иво Пазарджиев**: Да се ориентирате към приключване.

 **Г-н М. Димитров**: ... за корупционна сделка. Моля, да извършите проверка, включително и на място и да установите дали преди влизането на концесионния договор в сила са се правили само ремонти за освежаване, обновяване, профилактика на съоръжението или се е строяло в изпълнение на бъдеща инвестиционна програма. Благодаря ви.

 **Г-н Иво Пазарджиев:** И аз благодаря на господин Димитров. Изчерпан ... (коментар от зала не се чува)

 **Г-н М. Димитров:** Може ли извън процедурата само две думи ...

 **Г-н Иво Пазарджиев:** Не, господин Димитров, нямате такава възможност. (коментар от зала не се чува ) Поздравете го след сесията, да. Закривам заседанието с изчерпване на дневния ред.

*Забележка*: Протоколите с резултатите от поименното гласуване по точки 1, 2, 3, 4,5, 6, 7, 8, 9, 10, 11, 12, 13, 14, 15, 16, 17, 21, 24 и 28 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/ П. Денчева-Лукова / / Иво Пазарджиев /**